﻿လံာ်စီၤနဃ့မယၤ. Nehemiah 1

1 စီၤဃကါလယၤ အဖိခွါ, စီၤနဃ့မယၤ အတၢ်ကတိၤ ဒီး လၢအနံၣ် ပှဲၤထီၣ် ခံဆံနံၣ်တနံၣ်, လါကံးစလ့ၤ အပူၤန့ၣ် ယအိၣ်လၢနူၢ်ၡူၡၣ် အပူၤ, 2 ဒီးတၢ်မၤအသး လၢယဒီပုၢ်ဝဲၢ် တဂၤ, စီၤဃနၤနံ ဟဲဝဲဒၣ် ဒီးပှၤကညီ လၢယူဒၤဖိ အကျါတဖၣ်, ဒီးယသံကွၢ်အီၤ လၢပှၤယူဒၤဖိ လၢအပူၤဖျဲးတၢ်, လၢအအိၣ်လီၤတဲာ် လၢပှၤတၢ်မၢကဲကုၢ်အီၤ အကျါ အဂ့ၢ်အကျိၤ, ဒီး လၢယရူၤၡလ့ၣ် အဂ့ၢ်အကျိၤလီၤ. 3 ဒီးစံးဘၣ်ယၤ, ပှၤအိၣ်လီၤတဲာ် လၢအအိၣ်လီၤတဲာ် လၢပှၤတၢ်မၢကဲကုၢ်အီၤ အကျါန့ၣ် အိၣ်ဝဲ လၢကီၢ်ပူၤဖဲန့ၣ်, ဒီးဘၣ်တၢ်အၢဖးဒိၣ်, ဒီးတၢ်ဒုၣ်ဒွဲၣ်, ဒီးယရူၤၡလ့ၣ် အခိၣ်ဒူ လီၤပှီၢ်လံ. ဒီးအတြဲၤတဖၣ် ဆူးထီၣ်ကွံာ်လံအသး လၢမ့ၣ်အူလံ. 4 ဒီးတုၤ ယနၢ်ဟူ တၢ်ကတိၤန့ၣ် ဒီး, တၢ်မၤအသး လၢယဆ့ၣ်နီၤ, ဒီးယဟီၣ်, ဒီးယသူၣ်အုး ယသးအုးတၢ် အနံၤတဖၣ်, ဒီးယဒုၣ် တၢ်အီၣ်, ဒီးယဘါထုကဖၣ်တၢ် လၢမူခိၣ် အကစၢ် အမဲာ်ညါလီၤ. 5 ဒီးယစံး, ယဃ့ကညးနၤ, မူခိၣ် အကစၢ်, ကစၢ်ဖးဒိၣ်, ဒီးတၢ်ပျံၤအလီၢ် လၢအတိၢ်န့ၢ် တၢ်အၢၣ်လီၤအီလီၤ, ဒီး တၢ်ဘျုးတၢ်ဖှိၣ် လၢပှၤ လၢအအဲၣ်အီၤ, ဒီး တိၢ်န့ၢ် အတၢ်မၤလိာ်တဖၣ် တဂၤဧၢ, 6 မ်နဒိး နနၢ်, ဒီးအိးထီၣ် နမဲာ် ဒ်သိး နကဒိကနၣ် နခ့နပှၤ အတၢ်ထုကဖၣ် လၢယဘါထုကဖၣ် လၢနမဲာ်ညါ, လၢမုၢ်ဆါဆဲး လၢမုၢ်နၤ လၢနခ့နပှၤ အံၣ်စရ့လးဖိ အဂီၢ်, လၢယတဲလီၤကျဲၤလီၤ ပှၤအံၣ်စရ့လးဖိ အတၢ်ကမၣ် လၢအမၤကမၣ်ဘၣ်နၤ အဖၢမုၢ် တက့ၢ်. မ့ၢ်မး ယၤ, ဒီးယပၢ် အပှၤဟံၣ်ဖိ မၤကမၣ်လံ တၢ်လံ. 7 ပမၤဘၣ်နၤ လၢပှၤဟးဂီၤဖိ အတၢ်မၤ, ဒီးတၢ်မၤလိာ်, ဒီးတၢ်သိၣ်တၢ်သီ, ဒီးတၢ်စံၣ်ညီၣ် လၢနမၤလိာ် နခ့နပှၤ စီၤမိၤၡ့န့ၣ် ပတမၤဘၣ်ပဝဲဘၣ်. 8 ယဃ့ကညးနၤ, သ့ၣ်နီၣ်ထီၣ်က့ၤ တၢ်ကတိၤ လၢနမၤလိာ် နခ့နပှၤ စီၤမိၤၡ့, ဒီး နစံး, သုမ့ၢ်မၤကမၣ်တၢ်ဒီး, ယကမၤလီၤပြံလီၤပြါသု လၢပှၤကလုာ်တဖၣ် အကျါ, 9 ဒီးသုမ့ၢ်ဃၣ် သုသး ဆူယအိၣ်, ဒီး တိၢ်န့ၢ် ယတၢ်မၤလိာ်, ဒီးမၤအီၤ ဒီး, ပှၤဘၣ် တၢ်ဟီထီၣ်ကွံာ်အီၤဆူ မူခိၣ် အကတၢၢ်န့ၣ်မ့ၢ် အိၣ်ဝဲ ဘၣ်ဆၣ်ဒီး, ယကထၢဖှိၣ်အီၤ ဖဲန့ၣ်, ဒီးစိာ်ထီၣ်အီၤဆူ တၢ်အလီၢ် ဖဲယဃုထၢပာ် ယမံၤလီၤ. 10 ဒီးအဝဲသ့ၣ်တဖၣ်န့ၣ်မ့ၢ် နခ့နပှၤ, ဒီးနပှၤဂီၢ်မုၢ် လၢနပှ့ၤက့ၤအီၤ လၢနစိဒိၣ်နကမီၤထီ, ဒီး လၢနစုဆူၣ်လီၤ. 11 ကစၢ်ဧၢ, ယဃ့ကညးနၤ, မ်နနၢ် တူၢ်လိာ် နခ့နပှၤ အတၢ်ထုကဖၣ်, ဒီးနခ့နပှၤတဖၣ် အတၢ်ထုကဖၣ် လၢအဆၢပျံၤ နမံၤ တက့ၢ်. ဒီးဒုးဘီၣ်ထီၣ်ညီထီၣ် နခ့နပှၤ လၢမုၢ်မဆါ တနံၤအံၤ, ယဃ့ကညးနၤ, ဒီးဟ့ၣ်လီၤအီၤ လၢတၢ်ဘျုးတၢ်ဖှိၣ် လၢပှၤကညီ တဂၤအံၤ အမဲာ်ညါ တက့ၢ်. ဒီးယမ့ၢ် ပှၤစိာ်လီခီအီတၢ် လၢစီၤပၤ အဂီၢ်လီၤ.


လံာ်စီၤနဃ့မယၤ. Nehemiah 2

1 ဒီး လၢစီၤပၤ အၢ်တၤၡါၡတၤ အနံၣ် ပှဲၤထီၣ် ခံဆံနံၣ်တနံၣ်, လါနံစၣ် အပူၤန့ၣ် တၢ်မၤအသး လၢစပံးထံ အိၣ်ဝဲ လၢအမဲာ်ညါ, ဒီးယဟံးထီၣ် စပံးထံ, ဒီးယဟ့ၣ်အီၤ လၢစီၤပၤန့ၣ်လီၤ. ဒီးယမဲာ် တလီၤသပှၢ်တ့ၢ် လၢအမဲာ်ညါ နီတဘျီဘၣ်. 2 ဒီးစီၤပၤ စံးဘၣ်ယၤ, နမဲာ် လီၤသပှၢ် မ့ၢ်အဘၣ်မနုၤလဲၣ်. ဒီးနတဆါဘၣ်. တၢ်အံၤ တမ့ၢ်ဘၣ် တၢ်ဂၤဘၣ်, မ့ၢ်တၢ်သူၣ်အုးသးအုးလီၤ. ဒီးယပျံၤတၢ် ဒိၣ်ဒိၣ်ကလဲာ် လီၤ. 3 ဒီးယစံးဘၣ် စီၤပၤ, မ်စီၤပၤ မူဝဲ လီၤထူလီၤယိာ် တက့ၢ်. လၢဝ့ၢ်တဖျၢၣ်, ယပၢ် အသွၣ်ခိၣ် အလီၢ်အိၣ်သယုၢ်, ဒီးအတြဲၤတဖၣ် ဘၣ်တၢ်ဆူးကွံာ်အီၤ လၢမ့ၣ်အူန့ၣ် ဒီး, ယမဲာ် တလီၤသပှၢ်ဘၣ် မ့ၢ်အဘၣ်မနုၤလဲၣ်. 4 ဒီးစီၤပၤ စံးဘၣ်ယၤ, နဃ့ကညးတၢ် လၢမနုၤတမံၤလဲၣ်. တုၤနုၤတစု ယဘါထုကဖၣ် မူခိၣ် အကစၢ်လီၤ. 5 ဒီးယစံးဘၣ် စီၤပၤ, မ့ၢ်ဘၣ် စီၤပၤအသး, ဒီးနခ့နပှၤ မ့ၢ်ဘၣ် တၢ်ဘျုးတၢ်ဖှိၣ် လၢနမဲာ်ညါဒီး, မ်နမၢလီၤယၤ ဆူယူဒၤ, ဆူယပၢ်တဖၣ် အသွၣ်ခိၣ် အဝ့ၢ်ပူၤ, ဒ်သိး ယ ကတ့က့ၤအီၤ တက့ၢ်. 6 ဒီးစီၤပၤ စံးဘၣ်ယၤ, (ဒီးနီၢ်ပၤမုၣ် ဆ့ၣ်နီၤ လၢအဃၢၤန့ၣ်,) နလဲၤတၢ် နကအိၣ် ဆံးယံာ်လဲၣ်, ဒီးနကဟဲက့ၤ အကတီၢ်ဖဲလဲၣ်. ဒီးဘၣ် စီၤပၤအသး လၢအကမၢလီၤ ယၤ, ဒီးယသ့ၣ်ဆၢဖးကတီၢ် လၢအဂီၢ်လီၤ. 7 ဒီးယစံးဘၣ် စီၤပၤ, မ့ၢ်ဘၣ် စီၤပၤအသးဒီး, မ်ပှၤဟ့ၣ်ယၤ လၢလံာ် လၢပဒိၣ်ဖးဒိၣ် လၢထံမိၢ်ပှၢ် ဝၢ်ဘးခီတဖၣ် အဂီၢ်, ဒ်သိး အကဒုးလဲၤခီဂာ် ယၤ တုၤ ယတုၤ လၢယူဒၤ အပူၤ, 8 ဒီးလံာ်တဘ့ၣ် လၢပှၤပၢၤ စီၤပၤ အသ့ၣ်ပှၢ်, စီၤအၤစာ် အဂီၢ်, ဒ်သိး အကဟ့ၣ်ယၤ လၢသ့ၣ် လၢတိာ်အကျဲစၢၤထူၣ်တဖၣ် အဂီၢ် လၢအအိၣ် လၢဟံၣ်အဃၢၤန့ၣ်, ဒီး လၢဝ့ၢ်ခိၣ်ဒူ အဂီၢ်, ဒီး လၢဟံၣ် လၢယကလဲၤနုာ် လၢအပူၤ အဂီၢ်န့ၣ် တက့ၢ်. ဒီးစီၤပၤ ဟ့ၣ်လီၤယၤ လၢတၢ်, ဒ်ယကစၢ် အစုဂ့ၤ အိၣ်ဝဲ လၢယလိၤ အသိးန့ၣ်လီၤ. 9 ဒီးယဟဲ ဆူပဒိၣ်ဖးဒိၣ် လၢထံမိၢ်ပှၢ် ဝၢ်ဘးခီတဖၣ် အအိၣ်, ဒီးယဟ့ၣ်အီၤ လၢစီၤပၤ အလံာ်လီၤ. (ဒီးစီၤပၤ မၢတ့ၢ် ပှၤသုးဖိအခိၣ်, ဒီးပှၤကသ့ၣ်သုးဖိသ့ၣ်တဖၣ် လဲၤ ဒီးယၤလီၤ.) 10 ဒီးတုၤ ပှၤဃိရၣ် ဒီးစီၤစၤနဘၤလး, ဒီးပှၤဧၣ်မိၣ်ဖိ, တၢ်အခ့အပှၤ စီၤတိၤဘံယၤ နၢ်ဟူဝဲ ဒီး, လၢပှၤတဂၤ ဟဲဃု ပှၤအံၣ်စရ့လးဖိ အတၢ်ဂ့ၤန့ၣ်မ့ၢ် တၢ်အၢ လၢအမဲာ်ညါ ဒိၣ်မးလီၤ. 11 ဒီးယဟဲ ဆူယရူၤၡလ့ၣ်, ဒီးယအိၣ်ဖဲန့ၣ် သၢနံၤလီၤ. 12 ဒီးယဂဲၤဆၢထၢၣ် လၢမုၢ်နၤ, ဒီးပှၤစှၤဂၤ အိၣ်ဝဲ ဒီးယၤ, ဒီး ယတစံးဘၣ် ပှၤကညီ လၢတၢ် လၢယွၤပာ် လၢယသးကံၢ်ပူၤ လၢယကမၤ လၢယရူၤၡလ့ၣ် အပူၤန့ၣ်ဘၣ်. ဒီးမ့တမ့ၢ်ဘၣ် ဆၣ်ဖိကီၢ်ဖိ လၢယဒိးအီၤ တဒုန့ၣ် ဆၣ်ဖိကီၢ်ဖိ အဂၤ တအိၣ်ဘၣ် ဒီးယၤဘၣ်. 13 ဒီးယဟးထီၣ် လၢမုၢ်နၤ လၢကစၢၢ်ကဆူး အပဲတရီ ဆူထံထီၣ်ပၢၢ်ပယိၤ အမဲာ်ညါ, ဒီးဆူတၢ်အ့ၣ် အပဲတရီ, ဒီးယကွၢ် ယရူၤၡလ့ၣ် အခိၣ်ဒူ လၢအလီၤပှီၢ်ဝဲ, ဒီးအပဲတရီတဖၣ် လၢအဘၣ် တၢ်ဆူးထီၣ်ကွံာ်အီၤ လၢမ့ၣ်အူ, 14 ဒီးယလဲၤဆူ ထံထီၣ်ပၢၢ် အပဲတရီ, ဒီးဆူစီၤပၤ အနိၣ်တပူၤလီၤ. ဒီးဒ်သိး ဆၣ်ဖိကီၢ်ဖိ လၢအအိၣ် လၢယဖီလာ် တဒု ကခီဂာ်တၢ်န့ၣ် အလီၢ်တအိၣ်ဘၣ်. 15 ဒီးယလဲၤထီၣ် လၢမုၢ်နၤ လၢထံကျိဖိ အဃၢၤ, ဒီးကွၢ် ဝ့ၢ်ခိၣ်ဒူန့ၣ်, ဒီးယဃၣ်ကဒါက့ၤ, ဒီးလဲၤနုာ် ကစၢၢ်ကဆူး အပဲတရီပူၤ, ဒီးဟဲက့ၤကဒါက့ၤလီၤ. 16 ဒီးယလဲၤဆူ လဲၣ်ဆူလဲၣ်, ယမၤ ဒ်လဲၣ်ဒ်လဲၣ်န့ၣ် ပဒိၣ်တဖၣ် တသ့ၣ်ညါဘၣ်. ဒီးပှၤယူဒၤဖိဂ့ၤ, ပှၤလုၢ်တၢ်အဒိၣ်ဂ့ၤ, ပှၤအိၣ်ဖျဲၣ်ပဒိၣ်ဂ့ၤ, ပဒိၣ်ဂ့ၤ, ပှၤအိၣ်လီၤတဲာ် လၢအမၤ တၢ်မၤဂ့ၤ, ယတစံးဘၣ်တဲဘၣ်ဒံးဘၣ်တၢ် လၢအီၤဘၣ်. 17 တုၤနုၤတစု ယစံးဘၣ်အီၤ, သုထံၣ် တၢ်ကိၢ်တၢ်ဂီၤ လၢပအိၣ်လၢအပူၤလီၤ. ယရူၤၡလ့ၣ် အိၣ်သယုၢ်လံ. ဒီးအပဲတရီ ဘၣ် တၢ်ဆူးထီၣ်ကွံာ်အီၤ လၢမ့ၣ်အူလံ. ဟဲ, မၤထီၣ်သကိး ယရူၤၡလ့ၣ် အခိၣ်ဒူ, ဒ်သိး ပသု တကဲလၢၤ တၢ်ဒုၣ်ဒွဲၣ်အလီၢ် တဂ့ၤန့ၣ် တက့ၢ်. 18 ဒီးယစံးဘၣ်တဲဘၣ်အီၤ လၢယွၤအစု အိၣ်ဝဲ လၢယလိၤ လၢတၢ်ဂ့ၤ အဂီၢ်, ဒီးတၢ်ကတိၤ လၢစီၤပၤ စံးဘၣ်ယၤ စ့ၢ်ကီး လီၤ. ဒီးအဝဲသ့ၣ်တဖၣ်န့ၣ် စံးဝဲဒၣ်, ဂဲၤဆၢထၢၣ် ဒီးမၤသကိးတၢ် တက့ၢ်. ဒီးပာ်ဆူၣ်ထီၣ်အစု လၢတၢ်ဂ့ၤ အဂီၢ်လီၤ. 19 ဒီးတုၤ ပှၤဃိရၣ်ဖိ စီၤစၤနဘၤလး, ဒီးပှၤဧၣ်မိၣ်ဖိ, တၢ်အခ့အပှၤ စီၤတိၤဘံယၤ, ဒီးပှၤဧ့ရ့းဖိ စီၤက့ၤၡ့ၣ် နၢ်ဟူဝဲ ဒီး, နံၤဘၣ်ဖၣ်လဲပှၤ, ဒီးမၤတရီတပါပှၤ, ဒီးစံးဝဲဒၣ်, တၢ် လၢသုကမၤန့ၣ်မ့ၢ် မနုၤတမံၤလဲၣ်. သုကပူထီၣ် စီၤပၤ စ့ၢ်ကီးဧါ. 20 ဒီးယစံးဆၢတၢ် လၢအီၤ, ဒီးယစံးဘၣ်အီၤ, မူခိၣ် အကစၢ် ကဒုးဘီၣ်ထီၣ်ညီထီၣ် ပှၤ, ဒီးပဝဲဒၣ်, အခ့အပှၤ, ပကဂဲၤဆၢထၢၣ်, ဒီးမၤတၢ်လီၤ. မ့မ့ၢ် သုဝဲဒၣ်န့ၣ် သုဂီၢ် မ့ၢ်ဂ့ၤ, သုတီသုလိၤ အဂ့ၢ် မ့ၢ်ဂ့ၤ, တၢ်ဒုးသ့ၣ်နီၣ်ထီၣ်က့ၤ သုမ့ၢ်ဂ့ၤ, တအိၣ်ဘၣ် လၢယရူၤၡလ့ၣ် အပူၤဘၣ်.

1 ဒီးပှၤလုၢ်တၢ်အခိၣ် စီၤအ့လယၤၡံာ် ဂဲၤဆၢထၢၣ် အိၣ်ဒီး အဒီပုၢ်ဝဲၢ် ပှၤလုၢ်တၢ်အဒိၣ်, ဒီးမၤထီၣ် ပဲတရီသိ, ဒီး မၤစီဆှံဝဲ, ဒီးသူၣ်ထီၣ် အတြဲၤ, ဒီးမၤစီဆှံဝဲ ပၢၢ်လၢတၢးထီမ့ၤအၤ, ပၢၢ်လၢတၢးထီ ဃနၤန့လးလီၤ. 2 ဒီး လၢအစုန့ၣ် ယရံၤဃိ အပှၤကညီ မၤထီၣ်တၢ်လီၤ. ဒီး လၢအစုန့ၣ် စီၤအံၤမရံ အဖိခွါ စီၤစးကူၢ် မၤထီၣ်တၢ် လီၤ. 3 ဒီးပဲတရီညၣ်န့ၣ် စီၤဟးစနုၤအၤ အဖိခွါတဖၣ် မၤထီၣ်ဝဲလီၤ. အဝဲသ့ၣ် ပာ်လီၤ အကျိၤ, ဒီးမၤထီၣ် အတြဲၤ, ဒီး အနီၣ်ဝံာ်စဲ, ဒီးအနီၣ်ဘိလီၤ. 4 ဒီး လၢအစုန့ၣ် စီၤကိစး အဖိခွါ, စီၤအူၤရံယၤ အဖိခွါ, စီၤမရ့မိး တဂၤ မၤထီၣ်က့ၤဝဲလီၤ. ဒီး လၢအစုန့ၣ် စီၤမၡ့စဘ့လး အဖိခွါ စီၤဘရ့ကံယၤ အဖိခွါ စီၤမၡူလၣ် တဂၤ မၤက့ၤဝဲလီၤ. ဒီး လၢအစုန့ၣ် စီၤဘနါ အဖိခွါ စီၤစၤဒိး မၤက့ၤဝဲလီၤ. 5 ဒီး လၢအစုန့ၣ် ပှၤတကိၤဖိ မၤက့ၤဝဲလီၤ. မ့မ့ၢ် ပှၤအိၣ်ဒီးအကဟုကညီၢ်တဖၣ်န့ၣ် တပာ်ဘၣ်အကိာ် လၢအကစၢ် အတၢ်မၤဘၣ်. 6 ဒီးပဲတရီလီၢ်လံၤ တဘ့ၣ်န့ၣ် စီၤပၤစ့ၤ အဖိခွါ စီၤယဟိယဒါ, ဒီးစီၤဘစိဒယၤ အဖိခွါ စီၤမၡူလၣ် မၤက့ၤဝဲ, ဒီး ပာ်လီၤ အကျိၤ, ဒီးမၤထီၣ် အတြဲၤ, ဒီးအနီၣ်ဝံာ်စဲ, ဒီးအနီၣ်ဘိလီၤ. 7 ဒီး လၢအစုန့ၣ် ပှၤကံးဘိၣ်ဖိ, စီၤမလၤတယၤ, ဒီးပှၤမ့ၤရိနိၤသးဖိ စီၤယၤဒိၣ်, ကံးဘိၣ် ဒီးမံးစပၤ အပှၤကညီန့ၣ် မၤက့ၤဝဲ ပၢၢ်လၢပဒိၣ်ဖးဒိၣ် လၢထံမိၢ်ပှၢ် လၢအအံၤတခီ တဂၤ အလီၢ်ပစိာ်န့ၣ်လီၤ. 8 လၢအစုန့ၣ် စီၤဃၤရဟယၤ အဖိခွါ စီၤဧူးစံၤအ့လး လၢပှၤပိာ်ထူဖိ အကျါ တဂၤ မၤက့ၤဝဲလီၤ. ဒီး လၢအစုန့ၣ် ပှၤမၤဃါဃုာ် ကသံၣ်တဂၤ အဖိခွါ စီၤဃနၤနယၤ မၤက့ၤဝဲလီၤ. မၤဒၣ် ပၢၢ်လၢယရူၤၡလ့ၣ် အခိၣ်ဒူဖးလဲၢ်န့ၣ်လီၤ. 9 ဒီး လၢအစုန့ၣ် ဖးဖီ ယရူၤၡလ့ၣ် အပဒိၣ်ဖးဒိၣ် စီၤဃူၢ် အဖိခွါ စီၤရဖါယၤ မၤက့ၤဝဲလီၤ. 10 ဒီး လၢအစုန့ၣ် စီၤဃရူမာ် အဖိခွါ စီၤယဒံၤယၤ မၤက့ၤဝဲသဃီၤ ဒီးအဟံၣ်လီၤ. ဒီး လၢအစုန့ၣ် စီၤဃၡၤဘံယၤ အဖိခွါ စီၤဃးတူၣ် မၤက့ၤဝဲလီၤ. 11 ဒီးစီၤဃၤရံၣ် အဖိခွါ စီၤမၤလကံယၤ, ဒီးစီၤပၤဃးမိၤအး အဖိခွါ စီၤဃၤရူာ် မၤက့ၤ တကူာ်ဒၣ်, ဒီးဖၣ်ကပူၤ အတၢးထီလီၤ. 12 ဒီး လၢအစုန့ၣ် ဖးဖီ ယရူၤၡလ့ၣ် အပဒိၣ်ဖးဒိၣ် စီၤဟးလိဃ့ၣ် အဖိခွါ စီၤၡၤလူၣ်, ဒီးအဖိမုၣ်တဖၣ် မၤက့ၤဝဲ လီၤ. 13 ဒီးပဲတရီ ကစၢၢ်ကဆူးန့ၣ် စီၤဃၤနူၣ်, ဒီးပှၤအိၣ်ဝဲဆိးဝဲ လၢစါနိၤတဖၣ် မၤက့ၤဝဲ, ဒီးမၤထီၣ် အတြဲၤ, အနီၣ်ဝံာ်စဲ, ဒီးအနီၣ်ဘိ, ဒီးတၢ်ခိၣ်ဒူ အပျၢ် တကထိ ပၢၢ်လၢပဲတရီတၢ်အ့ၣ်လီၤ. 14 ဒီးဘ့ၤသဟးကၤရ့ၣ် တခီ အပဒိၣ်ဖးဒိၣ်, စီၤရ့ကး အဖိခွါ စီၤမၤလကံယၤ မၤက့ၤ ပဲတရီတၢ်အ့ၣ်လီၤ. အဝဲဒၣ် သူၣ်ဝဲ, ဒီးမၤထီၣ် အတြဲၤ အနီၣ်ဝံာ်စဲ, ဒီးအနီၣ်ဘိလီၤ. 15 ဒီးပှၤမံးစပၤ အပဒိၣ်ဖးဒိၣ် စီၤကိးလဃိစ့ၤ အဖိခွါ စီၤၡၤလူၣ် မၤက့ၤ ပဲတရီ ထံထီၣ်ပၢၢ်လီၤ. အဝဲဒၣ်သူၣ်ဝဲ, ဒီး မၤဝဲ အခိၣ်, ဒီးမၤထီၣ် အတြဲၤ, အနီၣ်ဝံာ်စဲ, ဒီးအနီၣ်ဘိ, ဒီးနိၣ်ၡံလိၤ အဒူၣ် လၢစီၤပၤ အတၤသၣ်အလီၢ် အဃၢၤ, ဒီး ပၢၢ်လၢဃီ လၢအလဲၤလီၤ လၢစီၤဒၤဝံး အဝ့ၢ်ပူၤန့ၣ်လီၤ. 16 လၢအလီၢ်ခံန့ၣ် ဖးဖီ ဘ့ၤသစူၢ် အပဒိၣ်ဖးဒိၣ် စီၤဧၤစဘူး အဖိခွါ စီၤနဃ့မယၤ မၤက့ၤဝဲ ပၢၢ်လၢတၢ်အလီၢ် အိၣ်သဃီၤ ဒီးစီၤဒၤဝံး အသွၣ်ခိၣ်တဖၣ်, ဒီး ပၢၢ်လၢကမါ လၢပှၤမၤဝဲ, ဒီး ပၢၢ်လၢပှၤအဆူၣ်တဖၣ် အဟံၣ်လီၤ. 17 လၢအလီၢ်ခံန့ၣ် ပှၤလ့ၤဝံဖိ စီၤဘၤနံ အဖိခွါ စီၤရဃူၣ် မၤက့ၤဝဲလီၤ. လၢအစုန့ၣ် ဖးဖီ ကံလၤ အပဒိၣ်ဖးဒိၣ်, စီၤဃၡၤဘယၤ မၤက့ၤတၢ် လၢအလီၢ်ပူၤလီၤ. 18 လၢအလီၢ်ခံန့ၣ် အဒီပုၢ်ဝဲၢ် ဖးဖီ ကံလၤ အပဒိၣ်ဖးဒိၣ်, စီၤဃ့နါဒး အဖိခွါ စီၤဘၤဝဲၤ မၤက့ၤဝဲလီၤ. 19 ဒီး လၢအစုန့ၣ် မံးစပၤ အပဒိၣ်ဖးဒိၣ်, စီၤယ့ၤၡူ အဖိခွါ စီၤဧ့စ့ၢ် မၤက့ၤတကူာ် အိၣ်သဃီၤဒီး တၢ်လဲၤထီၣ်ဆူ ပှၤသုးဖိ အစုကဝဲၤ အဟံၣ် ဖဲတၢ်အနၢၣ်န့ၣ်လီၤ. 20 လၢအလီၢ်ခံန့ၣ် စီၤစးဘဲ အဖိခွါ စီၤဘၤရူး မၤက့ၤဆူၣ်ဆူၣ်တကူာ်, လၢတၢ်အနၢၢ် ပၢၢ်လၢပှၤလုၢ်တၢ်အခိၣ် စီၤအ့လယၤၡံာ် အဟံၣ် အကျဲစၢၤလီၤ. 21 လၢအလီၢ်ခံန့ၣ် စီၤကိစး အဖိခွါ, စီၤဧူၤရံယၤ အဖိခွါ, စီၤမရ့မိး အဖိခွါ မၤက့ၤတကူာ် လၢစီၤအ့လယၤၡံာ် အဟံၣ် အကျဲစၢၤ ပၢၢ်လၢစီၤအ့လယၤၡံာ် အဟံၣ် အကတၢၢ် လီၤ. 22 လၢအလီၢ်ခံန့ၣ် ပှၤလုၢ်တၢ်အဒိၣ်တဖၣ်, တၢ်ပၢၤခိၣ် အပှၤကညီ မၤက့ၤဝဲလီၤ. 23 လၢအလီၢ်ခံန့ၣ် စီၤဘံၣ်ယၤမံၣ်, ဒီးစီၤဃၤၡူာ် မၤက့ၤဝဲသဃီၤ ဒီးအဟံၣ်လီၤ. လၢအလီၢ်ခံန့ၣ် စီၤဧနၤနယၤ အဖိခွါ, စီၤမၤစ့ယၤ အဖိခွါ, စီၤဧစၤရယၤ တဂၤ မၤက့ၤဝဲ လၢအဟံၣ်အဃၢၤလီၤ. 24 လၢအလီၢ်ခံန့ၣ် စီၤဃ့နါဒး အဖိခွါ စီၤဘံနူၤ မၤက့ၤတကူာ် လၢစီၤဧစၤရယၤ အဟံၣ် ပၢၢ်လၢတၢ်ဒၢက့ၣ်, ပၢၢ်လၢတၢ်အသနၢၣ်လီၤ. 25 စီၤဧူၤစံ အဖိခွါ စီၤပလါလး မၤက့ၤဝဲသဃီၤ ဒီးတၢ်ဒၢက့ၣ်, ဒီးတၢးထီ လၢအအိၣ်စၢၢ်ဆၢ ဒီးစီၤပၤအဟံၣ်ထီ, လၢဃိာ် အဂၢၤအဃၢၤလီၤ. လၢအလီၢ်ခံန့ၣ် စီၤပၤရိာ် အဖိခွါ စီၤပဒါယၤ မၤက့ၤဝဲလီၤ. 26 ဒီးပှၤနသံနးဖိ အိၣ်ဝဲဆိးဝဲ လၢဧိၤဖ့လး ပၢၢ်လၢအလီၢ် အိၣ်သဃီၤ ဒီးပဲတရီထံ လၢမုၢ်ထီၣ်တခီ, ဒီးတၢးထီ အိၣ်လၢခိလီၤ. 27 လၢအလီၢ်ခံန့ၣ် ပှၤတကိၤဖိ မၤက့ၤတကူာ် သဃီၤဒီး တၢးထီဖးဒိၣ် အိၣ်လၢခိ ပၢၢ်လၢဧိၤဖ့လး အခိၣ်ဒူလီၤ. 28 လၢပဲတရီကသ့ၣ် အဖီခိၣ်န့ၣ် ပှၤလုၢ်တၢ်အဒိၣ်တဖၣ် မၤက့ၤဝဲ, တဂၤသဃီၤ ဒီးအဟံၣ်ဒၣ်ဝဲ, တဂၤသဃီၤ ဒီးအဟံၣ်ဒၣ်ဝဲလီၤ. 29 လၢအလီၢ်ခံန့ၣ် စီၤအံးမ့ၢ် အဖိခွါ စီၤစၤဒိး မၤက့ၤဝဲ သဃီၤဒီး အဟံၣ်ဒၣ်ဝဲလီၤ. ဒီး လၢအလီၢ်ခံန့ၣ် ပှၤပၢၤပဲတရီ လၢမုၢ်ထီၣ်တခီ စီၤၡကါနယၤ အဖိခွါ, စီၤၡမါယၤ မၤက့ၤဝဲလီၤ. 30 လၢအလီၢ်ခံန့ၣ် စီၤၡလ့မယၤ အဖိခွါ စီၤဃနၤနယၤ, ဒီးစီၤစၤလာ် အဖိခွါ ဃုဂၤတဂၤ စီၤဃၤနူၣ် မၤက့ၤ တကူာ်လီၤ. လၢအလီၢ်ခံန့ၣ် စီၤဘရ့ကံယၤ အဖိခွါ စီၤမၡူလၣ် မၤက့ၤဝဲ သဃီၤဒီး အဒၢးလီၤ. 31 လၢအလီၢ်ခံန့ၣ် ပှၤပိာ်ထူဖိ အဖိခွါ စီၤမၤလကံယၤ မၤက့ၤဝဲ ပၢၢ်လၢပှၤနသံနးဖိ, ဒီးပှၤကၤတၢ်ဖိ အလီၢ်သဃီၤဒီး ပဲတရီ မံးဖကး, ဒီး ပၢၢ်လၢတၢ်လဲၤထီၣ် လၢတၢ်အနၢၣ် လီၤ. 32 ဒီး လၢတၢ်လဲၤထီၣ် လၢတၢ်အနၢၣ် ဒီးပဲတရီသိ အဘၢၣ်စၢၤန့ၣ် ပှၤပိာ်ထူဖိ, ဒီးပှၤကၤတၢ်ဖိ မၤက့ၤဝဲလီၤ.


လံာ်စီၤနဃ့မယၤ. Nehemiah 4

1 ဒီးတုၤ စီၤစၤနဘၤလး နၢ်ဟူဝဲ လၢပမၤက့ၤ တၢ်ခိၣ်ဒူ ဒီး, တၢ်မၤအသး လၢအသးထီၣ် ဒီးအသးဒိၣ်ထီၣ်ဖးဒိၣ်, ဒီးမၤတရီတပါ ပှၤယူဒၤဖိလီၤ. 2 ဒီးကတိၤတၢ် လၢအဒီပုၢ်ဝဲၢ်, ဒီးၡၤမရံ အပှၤသုးမုၢ် အမဲာ်ညါ ဒီးစံးဝဲဒၣ်, ပှၤအဂံၢ်စၢ်အဘါစၢ် ပှၤယူဒၤဖိတဖၣ်အံၤ မၤဝဲ ဒ်လဲၣ်. ကပာ်ဂၢၢ်ပာ်ကျၢၤ အသးဧါ. ကလုၢ်ထီၣ်တၢ်ဧါ. ကမၤဝံၤဝဲ လၢတနံၤဃီဧါ. ကမၤမူထီၣ် လၢၢ် လၢတၢ်လီၤဃီၢ် လၢမ့ၣ်အူ အီၣ်ဝဲ အပူၤ စ့ၢ်ကီးဧါ. 3 ဒီးပှၤဧၣ်မိၣ်ဖိ စီၤတိၤဘံယၤ အိၣ်ဝဲ လၢအဃၢၤ, ဒီးစံးဝဲဒၣ်, တၢ် လၢအမၤထီၣ်တၢ်န့ၣ် ထွံၣ်ဟီၣ်ခိၣ်တဒုမ့ၢ် လဲၤထီၣ်ဒီး, ကမၤလီၤပှီၢ်ကွံာ် အခိၣ်ဒူ လၢၢ်လီၤ. 4 ပကစၢ်ဧၢ, ကနၣ်လၢ်တၢ် တက့ၢ်. အဂ့ၢ်ဒ်အံၤ, ပှၤမၤတရီတပါပှၤလီၤ. ဒီးဘိးဃၣ်ဘၣ် အတၢ်ဒုၣ်ဒွဲၣ် လၢအခိၣ်ဒၣ်ဝဲ, ဒီးပာ်အီၤ လၢတၢ်ဂုာ်န့ၢ်အလီၢ် လၢတၢ်မၢကဲကုၢ် အကီၢ်ပူၤ တက့ၢ်. 5 ဒီးကျၢၢ်ဘၢ အတၢ်အၢ တဂ့ၤ. ဒီးမ်အတၢ်ဒဲးဘး သု တဘၣ် တၢ်တြူာ်အီၤ လၢနမဲာ်ညါ တဂ့ၤ. အဂ့ၢ်ဒ်အံၤ, ထိၣ်ဂဲၤ နသးထီၣ် လၢပှၤမၤတၢ်ဖိ အမဲာ်ညါလီၤ. 6 ဒီးပမၤ တၢ်အခိၣ်ဒူ, ဒီးတၢ်အခိၣ်ဒူန့ၣ် စဲဘူးလိာ်အသး ဒီဘိညါ တုၤ လၢအတၢ်ဖးဖီလီၤ. အဂ့ၢ်ဒ်အံၤ, ပှၤဂီၢ်မုၢ်အသး အိၣ်လၢအကမၤတၢ်လီၤ. 7 ဒီးတုၤ စီၤစၤနဘၤလး, ဒီးစီၤတိၤဘံယၤ, ဒီးပှၤဧ့ရ့းဖိ, ဒီးပှၤဧၣ်မိၣ်ဖိ, ဒီးပှၤအၤစဒိးဖိသ့ၣ်တဖၣ် နၢ်ဟူဝဲ လၢယရူၤၡလ့ၣ် အခိၣ်ဒူ မၤက့ၤအသး, ဒီးအတၢ်ဘၢၣ်ဖျိ အလီၢ်တဖၣ် ဘၣ်ဘှီက့ၤသီအသးဒီး, တၢ်မၤအသး လၢအသးထီၣ် ဒိၣ်ဒိၣ်ကလဲာ်, 8 ဒီးပှၤခဲလၢာ်န့ၣ် ကူၣ်ဃုာ်တၢ် တပူၤဃီ လၢအကဟဲဒုးသုး ဒီးယရူၤၡလ့ၣ်, ဒီးမၤအီၤ လၢတၢ်အၢလီၤ. 9 ဒီးပဘါထုကဖၣ် ပကစၢ်, ဒီးပပာ် ပှၤပၢၤတၢ် တဖု လၢအဃိ, လၢမုၢ်ဆါဆဲး လၢမုၢ်နၤ ထီဒါအီၤလီၤ. 10 ဒီးယူဒၤ စံးဝဲဒၣ်, ပှၤဝံတၢ်ယိးတၢ် အဂံၢ်အဘါ လီၤစၢ်လံ, ဒီးတၢ်လီၤဃီၢ်အိၣ် အါအါကလဲာ်, ဒီးပမၤက့ၤ တၢ်ခိၣ်ဒူ တသ့ဘၣ်. 11 ဒီးပဒုၣ်ပဒါ စံးဝဲဒၣ်, ပတချုး လဲၤနုာ်ဒံးဘၣ် လၢအကျါ, ဒီးမၤသံအီၤ, ဒီးဒုးတုာ် အတၢ်မၤန့ၣ် ဒီး, တသ့ၣ်ညါဘၣ်ဝဲဘၣ်, ဒီးတထံၣ်ဘၣ်ဝဲဘၣ်လီၤ. 12 ဒီးတုၤ ပှၤယူဒၤဖိ လၢအအိၣ်ဝဲဆိးဝဲ လၢအဝဲသ့ၣ် အဃၢၤ ဟဲဝဲ ဒီး, တၢ်မၤအသး လၢအစံးဘၣ် ပှၤဆံဆဲၣ်ဘျီ လၢကယဲၢ် တၢ်အလီၢ် လၢအဟဲဝဲန့ၣ်, သုဘၣ်ဟဲက့ၤဆူ ပအိၣ်လီၤ. 13 ဒီးယပာ်လီၤ ပှၤ လၢအလီၢ်ဖုၣ် လၢဝ့ၢ်ခိၣ်ဒူအချၢ လၢအလီၢ်ပျီတဖၣ်, ယပာ်လီၤ ပှၤ ဒ်အဒူၣ်တဖၣ် အသိး အိၣ်ဒီး အနး, ဒီးအဘီ, ဒီးအချံၣ်လီၤ. 14 ဒီးယကွၢ်တၢ်, ဒီးယဂဲၤဆၢထၢၣ်, ဒီးယစံးဘၣ် ပှၤအိၣ်ဖျဲၣ်ပဒိၣ်တဖၣ်, ဒီးပဒိၣ်တဖၣ်, ဒီးပှၤဂီၢ်မုၢ် လၢအအိၣ်လီၤတဲာ်သ့ၣ်တဖၣ်န့ၣ်, ပျံၤအီၤ တဂ့ၤ. တၢ်ဒိၣ်, တၢ်ပျံၤတၢ်အလီၢ်, ယွၤတဂၤန့ၣ် သ့ၣ်နီၣ်ထီၣ်က့ၤ အီၤ, ဒီးဒုးတၢ် လၢသုဒီပုၢ်ဝဲၢ်, သုဖိခွါ ဒီးသုဖိမုၣ်, သုဖိသုမါ ဒီးသုဟံၣ်သုဃီ အဂီၢ်န့ၣ် တက့ၢ်. 15 ဒီးတုၤ ပဒုၣ်ပဒါတဖၣ် နၢ်ဟူဝဲ လၢပသ့ၣ်ညါတၢ်န့ၣ် ဒီး လၢယွၤ ပာ် အဝဲသ့ၣ် အတၢ်ကူၣ်လိာ်အသး လၢတၢ်ကလီကလီဒီး, တၢ်မၤအသး လၢပဟဲက့ၤပဝဲ ခဲလၢာ်ဆူ တၢ်ခိၣ်ဒူအအိၣ်, တဂၤ ဆူအတၢ်မၤဒၣ်ဝဲ, တဂၤ ဆူအတၢ်မၤဒၣ်ဝဲန့ၣ်လီၤ. 16 ဒီးတၢ်မၤအသး လၢမုၢ်တနံၤန့ၣ် လံၤလံၤ ယခ့ယပှၤ တဝာ် မၤတၢ် လၢတၢ်မၤ အပူၤ, ဒီးတဝာ် ဟံးန့ၢ် ဘီ ဒီးကတီၤ, ဒီးချံၣ်, ဒီးသဃိးလီၤ. ဒီးပဒိၣ်ဖးဒိၣ်တဖၣ် အိၣ်ဝဲ လၢယူဒၤ အပှၤဟံၣ်ဖိ အချၢဃံလီၤ. 17 ဒီးပှၤ လၢအမၤတၢ် လၢခိၣ်ဒူ အဖီခိၣ်, ဒီးပှၤ လၢအဝံတၢ်ယိးတၢ်, ဒီးပှၤ လၢအကတဲာ်ကတီၤ တၢ်ဝံတၢ်ယိးတဖၣ်န့ၣ် မၤတၢ် လၢအစုတခီ, ဒီးဟံးဃာ် အစုကဝဲၤ လၢအစုတခီဒၣ်လီၤ. 18 ဒီးပှၤမၤတၢ်ဖိ အိၣ်ဝဲ ဒီးအနးကံၢ်တူာ် အသး လၢအကပၤ စုာ်စုာ်, ဒီးမၤဝဲလီၤ. ဒီးပှၤ လၢအအူ ကွဲၤတဂၤ အိၣ်ဝဲ လၢယဃၢၤလီၤ. 19 ဒီးယစံးဘၣ် ပှၤအိၣ်ဖျဲၣ်ပဒိၣ်တဖၣ်, ဒီးပဒိၣ်တဖၣ်, ဒီးပှၤဂီၢ်မုၢ် လၢအအိၣ်လီၤတဲာ်တဖၣ်, တၢ်မၤအံၤ မ့ၢ်အဒိၣ်, ဒီးအလဲၢ်, ဒီးပလီၤဖးလိာ်ပသး လၢတၢ်ခိၣ်ဒူ အလိၤ တဂၤယံၤ ဒီးတဂၤ, တဂၤယံၤ ဒီးတဂၤလီၤ. 20 ဖဲဒၣ်အလီၢ် လၢသုနၢ်ဟူ ကွဲၤအသီၣ်န့ၣ် ဟဲအိၣ်ဖှိၣ်ရိဖှိၣ်ဆူ ပအိၣ်ဖဲန့ၣ် တက့ၢ်. ပကစၢ် ကဒုးတၢ် လၢပဂီၢ်လီၤ. 21 ဒီးဒ်န့ၣ်အသိး ပမၤ တၢ်မၤ, ဒီးတဝာ် ဟံးဃာ် ဘီဧိၤနးဧိၤ လၢမုၢ်ဆ့ၣ်ထီၣ် တုၤလီၤ လၢဆၣ်ဧိၤဖီဧိၤ ထီၣ်ဝဲလီၤ. 22 လၢအကတီၢ်ဖဲန့ၣ် ယစံးဘၣ် စ့ၢ်ကီး ပှၤဂီၢ်မုၢ်, မ်ပှၤမံ ဒီး အခ့အပှၤ လၢယရူၤၡလ့ၣ် အပူၤ ဒ်သိး အကပၢၤပှၤ လၢမုၢ်နၤ, ဒီးမၤတၢ် လၢမုၢ်ဆါခီ ကိးဂၤဒဲး တက့ၢ်. 23 ဒီးယၤမ့ၢ်ဂ့ၤ, ယဒီပုၢ်ဝဲၢ်မ့ၢ်ဂ့ၤ, ယခ့ယပှၤမ့ၢ်ဂ့ၤ, ပှၤပၢၤတၢ်ဖိ လၢအပိာ်ယခံ မ့ၢ်ဂ့ၤ, တဘ့ၣ်ကွံာ် ပကူပသိး နီတဂၤဘၣ်. ပဘ့ၣ်ကွံာ်ထဲ လၢထံ အဂီၢ်ဧိၤလီၤ.


လံာ်စီၤနဃ့မယၤ. Nehemiah 5

1 ဒီးပှၤဂီၢ်မုၢ်, ဒီးအမါတဖၣ် ကိးပသူထီၣ် ထီဒါ အဒီပုၢ်ဝဲၢ် ပှၤယူဒၤဖိလီၤ. 2 ဒီးပှၤအိၣ်ဝဲ လၢအစံး, ပဖိခွါ ဒီးပဖိမုၣ် အိၣ်အါဂၤ, ဒီးမ်ပဟ့ၣ်က့ၤတၢ် ဒ်သိး ပကဟံးန့ၢ် ဘုဧိၤဟုဧိၤ ဒ်သိး ပကအီၣ်, ဒီးမူဒံးန့ၣ် တက့ၢ်. 3 ဒီးပှၤအိၣ်ဝဲ လၢအစံး, ပဟ့ၣ်ကီၤ ပဟီၣ်ခိၣ် အကဝီၤ, ပတၤသၣ်အလီၢ်, ဒီးပဟံၣ်တဖၣ် ဒ်သိး ပကပှ့ၤ ဘုဧိၤဟုဧိၤ လၢတၢ်သၣ်ဝံၤလီၤဒိ အဃိလီၤ. 4 ဒီးပှၤအိၣ်ဝဲ လၢအစံး, ပဟ့ၣ်ကီၤ ပဟီၣ်ခိၣ် အကဝီၤ, ဒီး ပတၤသၣ်အလီၢ် သတးဒီး, ပလိၢ် လၢစီၤပၤ အသွဲ အဂီၢ်လီၤ. 5 ဘၣ်ဆၣ်ဒီး ခဲကနံၣ်အံၤ ပဖံးပညၣ် မ့ၢ်ဒ်ပဒီပုၢ်ဝဲၢ် အဖံးအညၣ် အသိး, ပဖိပလံၤ ဒ်အဖိအလံၤ အသိးန့ၣ်လီၤ. ဒီး ကွၢ်ကွၢ်, ပဒုးကဲကုၢ် ပဖိမုၣ်, ဒီးပဖိခွါ ဒ်သိး အကမၤကုၢ် အတၢ်မၤ, ဒီးပဖိမုၣ် တနီၤ ကဲလံကုၢ်လံ. ဒီးပမၤ တသ့ဘၣ်. အဂ့ၢ်ဒ်အံၤ, ပှၤဂၤ အိၣ်ဒီးပဟီၣ်ခိၣ် အကဝီၤ, ဒီး ပတၤသၣ်အလီၢ်လီၤ. 6 ဒီးတုၤ ယနၢ်ဟူ အတၢ်ကိးပသူထီၣ်, ဒီးတၢ်ကတိၤတဖၣ်န့ၣ် ဒီး, ယသးထီၣ် ဒိၣ်မးလီၤ. 7 ဒီးယဆိကမိၣ်လီၤယသး, ဒီးယသိၣ်ဃီၣ် ပှၤအိၣ်ဖျဲၣ်ပဒိၣ်, ဒီးပဒိၣ်တဖၣ်, ဒီး ယစံးဘၣ်အီၤ, သုဃ့ စ့အအ့ၣ် တဂၤ လၢအဒီပုၢ်ဝဲၢ်, တဂၤ လၢအဒီပုၢ်ဝဲၢ်လီၤ. ဒီးယပာ် တၢ်အိၣ်ဖှိၣ်ဖးဒိၣ် ထီဒါအီၤ လီၤ. 8 ဒီးယစံးဘၣ်အီၤ, ပဝဲဒၣ် ဖဲပသ့ဒီး, ပပှ့ၤက့ၤ ပဒီပုၢ်ဝဲၢ်, ပှၤယူဒၤဖိ လၢဘၣ် တၢ်ဆါကွံာ်အီၤ လၢပှၤကလုာ်တဖၣ်, ဒီးသုကဆါကွံာ် သုဒီပုၢ်ဝဲၢ် စ့ၢ်ကီးဧါ. ဒီးပှၤကဘၣ်ဆါကွံာ်အီၤ လၢပှၤဧါ. ဒီးအဝဲသ့ၣ် အိၣ်ဘှီၣ်ကလာ်, ဒီး တထံၣ်န့ၢ်ဘၣ် တၢ်ကတိၤဘၣ်. 9 ဒီးယစံး, တၢ် လၢသုမၤန့ၣ် တဂ့ၤဘၣ်. သုဂ့ၤလဲၤတၢ် လၢတၢ်ပျံၤယွၤ အပူၤ လၢပှၤကလုာ်တဖၣ်, ဒီးပဒုၣ်ပဒါ အတၢ်ဒုၣ်ဒွဲၣ်တၢ် အဃိ, တမ့ၢ်ဘၣ်ဧါ. 10 ဒီးယဲဒၣ်, ဒီး ယဒီပုၢ်ဝဲၢ်, ဒီးယခ့ယပှၤတဖၣ် ဃ့စ့ၢ်ကီး အီၤ လၢစ့, ဒီးဘုဧိၤဟုဧိၤသ့လီၤ. လဲၤသဒၣ်တၢ် ဃ့ စ့အအ့ၣ်န့ၣ် တက့ၢ်. 11 လၢမုၢ်မဆါ တနံၤအံၤ ဟ့ၣ်က့ၤအီၤ လၢအဟီၣ်ခိၣ် အကဝီၤ, ဒီးအစပံးထံအလီၢ်, အသ့ၣ်စၤယံးအလီၢ်, ဒီး အဟံၣ်အဃီ တက့ၢ်. ဒီးကျိၣ်ဧိၤစ့ဧိၤ, ဒီးဘုဧိၤဟုဧိၤ, ဒီးစပံးထံ, ဒီးသိ လၢသုမၤန့ၢ် လၢအီၤန့ၣ် ဟ့ၣ်က့ၤအီၤ လၢအပူ တကယၤ တပူန့ၣ် တက့ၢ်. 12 ဒီးပှၤတဖၣ်န့ၣ် စံးဝဲဒၣ်, ပကဟ့ၣ်က့ၤလီၤ. ပတဃ့လၢၤအီၤ လၢတၢ်နီတမံၤဘၣ်. ဒီးပကမၤ ဒ်နစံး အသိးန့ၣ်လီၤ. ဒီးယ ကိးန့ၢ် ပှၤလုၢ်တၢ်အဒိၣ်, ဒီးယဒုးဆိၣ်အီၤ လၢအကမၤတၢ် ဒ်တၢ်ကတိၤတထံၣ် အသိးန့ၣ်လီၤ. 13 ဒီးယတြုၤ ယကူယသိး လၢယဟုးလာ်, ဒီးယစံးပှၤ လၢအတတိၢ်ဘၣ် တၢ်ကတိၤပာ်အံၤ တဂၤလၢ်လၢ်န့ၣ် မ်ယွၤ တြုၤကွံာ်အီၤ ဒ်န့ၣ်အသိး လၢအဟံၣ်, ဒီး လၢအတၢ်မၤ ကိးမံၤဒဲး တက့ၢ်. မ်အဘၣ် တၢ်တြုၤကွံာ်အီၤ, ဒီးအိၣ်ကလီ ဒ်န့ၣ်အသိး တက့ၢ်. ဒီးပှၤအိၣ်ဖှိၣ်ဖိ ခဲလၢာ် စံး, အၤမ့ၣ်, ဒီးစံးထီၣ်ပတြၢၤ ယွၤ, ဒီးပှၤဂီၢ်မုၢ် မၤဝဲ ဒ်တၢ်ကတိၤ အသိးန့ၣ်လီၤ. 14 လၢန့ၣ် အမဲာ်ညါ လၢမုၢ်တနံၤ လၢတၢ်ပာ်ယၤ လၢပဒိၣ်ဖးဒိၣ် လၢကီၢ်ယူဒၤ အပူၤ, လၢစီၤပၤ အၢ်တၤၡါၡတၤ အနံၣ် ပှဲၤထီၣ် ခံဆံနံၣ် တုၤ လၢအနံၣ် ပှဲၤထီၣ် သၢဆံခံနံၣ် တနံၣ်န့ၣ်, တဆံခံနံၣ် အတီၢ်ပူၤ ယဲဒၣ် ဒီး ယဒီပုၢ်ဝဲၢ်တဖၣ် တအီၣ်ဘၣ် ပဒိၣ်ဖးဒိၣ် အတၢ်အီၣ်ဘၣ်. 15 မ့မ့ၢ်ပဒိၣ်ဖးဒိၣ် လၢအအိၣ်ဝဲ လၢယမဲာ်ညါတဖၣ်န့ၣ် ဃၢဝဲ လၢပှၤဂီၢ်မုၢ် အဖီခိၣ်, ဒီး လၢစ့ အၡက့လး လွံၢ်ဆံ အမဲာ်ညါန့ၣ် ဟံးန့ၢ် ကိၣ်, ဒီးစပံးထံ လၢအီၤလီၤ. ဒီး အခ့အပှၤတဖၣ် ဒၣ်လဲာ် ပၢ ပှၤဂီၢ်မုၢ်လီၤ. မ့မ့ၢ်ယဲဒၣ်အံၤ ယတမၤဘၣ် ဒ်န့ၣ်ဘၣ်, လၢတၢ်ပျံၤယွၤ အဃိလီၤ. 16 ဒီးယမၤ ဆူၣ်ဆူၣ် စ့ၢ်ကီး လၢတၢ်ခိၣ်ဒူအံၤ အတၢ်မၤ, ဒီးပတပှ့ၤဘၣ် ဟီၣ်ခိၣ်ဘၣ်, ဒီးယခ့ယပှၤ ခဲလၢာ် အိၣ်ဖှိၣ်ဖဲန့ၣ် လၢတၢ်မၤအအိၣ်လီၤ. 17 ဒီး လၢပှၤ လၢအဟဲဆူ ပအိၣ် လၢပှၤကလုာ်တဖၣ် လၢအအိၣ်ဝးတရံး ပှၤအကျါ အမဲာ်ညါ ပှၤယူဒၤဖိ, ဒီးပဒိၣ်ဖးဒိၣ်တဖၣ် အီၣ်ဝဲ လၢယစီၢ်နီၤခိၣ်, တကယၤ ယဲၢ်ဆံ လီၤ. 18 ဒီးတၢ် လၢအကတဲာ်ကတီၤအသး လၢယဂီၢ် လၢတနံၤ အဂီၢ် တနံၤ အဂီၢ်န့ၣ်မ့ၢ် ဂီၤဖံးတဒု, သိအဂ့ၤ ဃုဒု, ဒီးပှၤကတဲာ်ကတီၤဆီတဖၣ် လၢယဂီၢ်, ဒီးဆံဆဲၣ်နံၤ တဘျီန့ၣ် စပံးထံ အကလုာ်ကလုာ် လၢအအါလီၤ. ဒီး လၢတၢ်ခဲလၢာ် အဂီၢ်န့ၣ် ယတဃ့ဘၣ် ပဒိၣ်ဖးဒိၣ် အတၢ်အီၣ်ဘၣ်. အဂ့ၢ်ဒ်အံၤ, တၢ်မၤန့ၣ် ဃၢဝဲ လၢပှၤဂီၢ်မုၢ်အံၤ အလိၤလီၤ. 19 ယကစၢ်ဧၢ, သ့ၣ်နီၣ်ထီၣ်က့ၤ ယၤ လၢတၢ်ဂ့ၤ အဂီၢ်, ဒ်ကယဲၢ် တၢ် လၢယမၤ ပှၤဂီၢ်မုၢ် အသိးန့ၣ် တက့ၢ်.

1 ဒီးတုၤ စီၤစၤနဘၤလး, ဒီးစီၤတိၤဘံယၤ, ဒီးပှၤဧ့ရ့းဖိ စီၤက့ၤၡ့ၣ်, ဒီးပဒုၣ်ပဒါ လၢအအိၣ်လီၤတဲာ်တဖၣ် နၢ်ဟူဝဲ လၢယမၤက့ၤ တၢ်အခိၣ်ဒူ, ဒီးတၢ်လီၤပှီၢ် တအိၣ်လီၤတဲာ်ဘၣ် လၢအပူၤဘၣ်ဒီး, (ဘၣ်ဆၣ်ဒီး အကတီၢ်ဖဲန့ၣ် ယတပာ်ထီၣ်ဒံးဘၣ် တြဲၤတဖၣ် လၢပဲတရီ အပူၤဘၣ်) 2 တၢ်မၤအသး လၢစီၤစၤနဘၤလး, ဒီးစီၤက့ၤၡ့ၣ် မၢလီၤတၢ် ဆူယအိၣ်, ဒီးစံးဝဲဒၣ်, ဟဲသဂၢၢ်လိာ်ပသး လၢတဝီပူၤ လၢတၢ်ပျီပူၤ အိနိၤ တက့ၢ်. ဒီးအဝဲသ့ၣ်တဖၣ်န့ၣ် ဆိကမိၣ်ဝဲ လၢအကမၤအၢယၤလီၤ. 3 ဒီးယမၢလီၤ ကလူးတဖၣ် ဆူအအိၣ်, ဒီးယစံးဘၣ် အီၤ, ယမၤ တၢ်မၤဖးဒိၣ်, ဒီးယဟဲလီၤ တသ့ဘၣ်. ယ လဲၤသဒၣ် တၢ်မၤ, ဒီးဟဲလီၤ ဆူသုအိၣ် အဖၢမုၢ်ဒီး, တၢ်မၤ ကအိၣ်ကတီၢ် မ့ၢ်အဘၣ်မနုၤလဲၣ်. 4 ဒီးမၢလီၤတၢ် ဆူယအိၣ် ဒ်တၢ်ကတိၤ တထံၣ်ဃီအံၤ အသိးန့ၣ် လွံၢ်ဘျီ, ဒီးယစံးဆၢအီၤ, ဒ်တၢ်ကတိၤ တထံၣ်အံၤ အသိးန့ၣ်လီၤ. 5 ဒီးစီၤစၤနဘၤလး မၢလီၤ အခ့အပှၤ တဂၤ ယဲၢ်ဘျီတဘျီ ဒ်န့ၣ်သိး, အိၣ်ဒီး အလံာ် အိၣ်အိးထီၣ်အသး လၢအစုပူၤ တဘ့ၣ်လီၤ. 6 တၢ်ကွဲးအသး လၢအပူၤ, တၢ်ဟူထီၣ်သါလီၤ လၢပှၤကလုာ်တဖၣ် အကျါ, ဒီးစီၤကၤၡမူၤ စံးဝဲဒၣ်, နဲဒၣ် ဒီးပှၤယူဒၤဖိ ဆိကမိၣ်ဝဲ လၢအကပူထီၣ်တၢ် လီၤ. မၤသးဒ်န့ၣ်ဒီး နမၤက့ၤ တၢ်ခိၣ်ဒူ ဒ်သိး နကကဲထီၣ် အစီၤပၤ, ဒ်တၢ်ကတိၤတဖၣ် အသိးန့ၣ်လီၤ. 7 ဒီးနပာ်လီၤ စ့ၢ်ကီး ဝံတဖၣ် လၢယရူၤၡလ့ၣ် အပူၤ ဒ်သိး အကကိးထီၣ်တၢ် လၢနဂ့ၢ်နကျိၤ, လၢအစံးဝဲ, စီၤပၤ တဂၤ အိၣ်ဝဲ လၢယူဒၤ အပူၤလီၤ. ဒီးခဲကနံၣ်အံၤ ပှၤကစံးဘၣ်တဲဘၣ် စီၤပၤ ဒ်တၢ်ကတိၤတဖၣ် အသိးန့ၣ်လီၤ. ဒီးခဲကနံၣ်အံၤ ဟဲ, ကူၣ်သကိးတၢ် တက့ၢ်. 8 ဒီးယမၢလီၤတၢ် ဆူအအိၣ်ဒီးစံး, တၢ်တမၤဘၣ်အသး ဒ်နစံးတၢ် အသိးန့ၣ်ဘၣ်. မ့ၢ်နကူၣ်ထီၣ် ကလီကလီ လၢနသးကံၢ်ပူၤလီၤ. 9 အဂ့ၢ်ဒ်အံၤ, ပှၤခဲလၢာ်န့ၣ် မၤပျံၤမၤဖုးပှၤ, ဒီးစံးဝဲဒၣ်, အစုကလီၤစၢ် လၢအတၢ်မၤ တုၤအတမၤဘၣ် အသးဘၣ် လီၤ. ဒီးခဲကနံၣ်အံၤ, ကစၢ်ဧၢ, ဒုးဆူၣ်ထီၣ် ယစု တက့ၢ်. 10 ဒီးယလဲၤဆူ မဟ့တးဘအ့လး အဖိခွါ စီၤဒလါယၤ အဖိခွါ, စီၤၡမါယၤ အဟံၣ်, အဝဲဒၣ် အိၣ်ဝဲဆိးဝဲ တဂၤဃီ, ဒီးစံးဝဲဒၣ်, လဲၤသဂၢၢ် သကိးလိာ်ပသး လၢယွၤ အဟံၣ်ပူၤ, လၢနူၢ် အသးကံၢ်ပူၤ, ဒီးကးတံာ်ဃာ်သကိး နူၢ်အတြဲၤ တက့ၢ်. အဂ့ၢ်ဒ်အံၤ, ပှၤကဟဲမၤသံနၤ, ဒီးကဟဲ မၤသံ လၢမုၢ်နၤလီၤ. 11 ဒီးယစံး, ပှၤကညီ ဒ်ယၤ အသိးန့ၣ် ယကဃ့ၢ် စ့ၢ်ကီး ဧါ. ဒီးမ့ၢ်မတၤ ဒ်ယၤ အသိး ကလဲၤနုာ် လၢနူၢ်ပူၤ ဒ်သိး အကမူဒံးဝဲ တဂၤလဲၣ်. ယတလဲၤနုာ်ဘၣ်. 12 ဒီးကွၢ်ကွၢ်, ယသ့ၣ်ညါ လၢယွၤ တမၢလီၤဘၣ် အီၤဘၣ်. မ့ၢ် စီၤတိၤဘံယၤ, ဒီးစီၤစၤနဘၤလး ငါအီၤ လၢစ့ ဒီး, ကတိၤတၢ် လၢဝံအကျိာ် ထီဒါယၤလီၤ. 13 ဒီးပှၤငါအီၤ လၢစ့ ဒ်သိး ယကပျံၤတၢ်, ဒီးမၤဒ်န့ၣ်, ဒီး မၤ တၢ်ဒဲးဘး, ဒီးဒ်သိး တၢ်ကစီၣ်အအၢ ကအိၣ်ထီၣ် လၢအဃိ ဒ်သိး အကဒုၣ်ဒွဲၣ်ယၤလီၤ. 14 ယကစၢ်ဧၢ, သ့ၣ်နီၣ်ထီၣ်က့ၤ စီၤတိၤဘံယၤ, ဒီးစီၤစၤနဘၤလး ဒ်အတၢ်မၤတဖၣ်အံၤ အသိး, ဒီးဝံပိာ်မုၣ် နိဒယၤ, ဒီးဝံအဂၤတဖၣ် လၢအသါ ကမၤပျံၤယၤန့ၣ် တက့ၢ်. 15 ဒီး လၢလါအလူလး, လါထီၣ် ခံဆံယဲၢ်နံၤတနံၤန့ၣ် တၢ်ခိၣ်ဒူဝံၤဝဲ လၢယဲၢ်ဆံခံနံၤ အတီၢ်ပူၤန့ၣ်လီၤ. 16 ဒီးတုၤ ပဒုၣ်ပဒါ ခဲလၢာ် နၢ်ဟူဝဲ, ဒီးပှၤကလုာ်တဖၣ် လၢအအိၣ်ဝးတရံး ပှၤခဲလၢာ်န့ၣ် ထံၣ်ဘၣ်ဝဲ ဒီး, တၢ်မၤအသး လၢအလီၤဃံၤဝဲ လၢအမဲာ်ဒၣ်ဝဲ အပူၤ နးမးလီၤ. ဒီး သ့ၣ်ညါဝဲ လၢတၢ်မၤန့ၣ် မၤအသး လၢပကစၢ်လီၤ. 17 လၢန့ၣ် အမဲာ်ညါ လၢမုၢ်နံၤတဖၣ်န့ၣ် ပှၤယူဒၤ အပှၤအိၣ်ဖျဲၣ်ပဒိၣ် ဟ့ၣ်ယုၢ် လံာ်အါဘ့ၣ်ဆူ စီၤတိၤဘံယၤ ဒီးစီၤတိၤဘံယၤ အလံာ် ဟဲဝဲဆူ အအိၣ်လီၤ. 18 အဂ့ၢ်ဒ်အံၤ, ပှၤအါဂၤ လၢပှၤယူဒၤဖိ အကျါန့ၣ် ဆိၣ်လီၤတ့ၢ်အသး ဒီးအီၤလီၤ. အဂ့ၢ်ဒ်အံၤ, မ့ၢ် စီၤအရၤ အဖိခွါ စီၤၡကါနယၤ အမာ်လီၤ. ဒီး အဖိခွါ စီၤယိဃၤနၣ် ဟံးန့ၢ်တ့ၢ်လံ စီၤဘရ့ကံယၤ အဖိခွါ စီၤမၡူလၣ် အဖိမုၣ် လၢအမါလီၤ. 19 ကတိၤတၢ် စ့ၢ်ကီး လၢယမဲာ်ညါ လၢအဝဲဒၣ် အမၤတၢ် လၢအဂ့ၤ, ဒီးစံးဘၣ်က့ၤအီၤ လၢယတၢ်ကတိၤတဖၣ်န့ၣ်လီၤ. ဒီးစီၤတိၤဘံယၤ ဟ့ၣ်ယုၢ် လံာ် ဒ်သိး အကမၤပျံၤ ယၤလီၤ.

1 ဒီးတုၤ တၢ်ခိၣ်ဒူ မၤထီၣ်အသး, ဒီးယပာ်ထီၣ် တြဲၤအတဖၣ်, ဒီးပှၤပၢၤပဲတရီဖိ, ဒီးပှၤသးဝံၣ်တၢ်ဖိ, ဒီးပှၤလ့ၤဝံဖိ ဘၣ် တၢ်ပာ်လီၤအီၤ ဝံၤဒီး, 2 တၢ်မၤအသး လၢယပာ်လီၤ ယဒီပုၢ်ဝဲၢ် စီၤဃနၤနံ, ဒီးတိာ် အပဒိၣ်ဖးဒိၣ် စီၤဃနၤနံယၤ လၢယရူၤၡလ့ၣ် အဖီခိၣ်လီၤ. (အဂ့ၢ်ဒ်အံၤ, မ့ၢ် ပှၤ အမ့ၢ်အတီ, ဒီးပျံၤယွၤ ဒိၣ်န့ၢ် ပှၤအါဂၤ တက့ၢ်လီၤ.) 3 ဒီး ယစံးဘၣ်အီၤ, တၢ်တချုး ကိၢ်ဒံးဘၣ်ဒီး, မ်တၢ်သု တအိးထီၣ် ယရူၤၡလ့ၣ် အတြဲၤ တဂ့ၤ. ဒီးပှၤဆၢထၢၣ် လၢအဃၢၤ အဖၢမုၢ်န့ၣ် မ်တၢ်ကးတံာ်ဃာ်တြဲၤ, ဒီးဂိာ်ဃာ် လၢနီၣ်ဘိ, ဒီးပာ်လီၤ ပှၤပၢၤတၢ်ဖိ အဖုတဖၣ် လၢပှၤအိၣ်ဝဲဆိးဝဲ လၢယရူၤၡလ့ၣ် အကျါ, တဂၤ လၢအပှၤပၢၤတၢ်ဖု အကျါ, တဂၤ လၢအပှၤပၢၤတၢ် တဖု အကျါ, ဒီး အိၣ်သဃီၤ ဒီးအဟံၣ်ဒၣ်ဝဲ ကိးဂၤဒဲး တက့ၢ်. 4 ဒီးဝ့ၢ်န့ၣ် လဲၢ်ဝဲ, ဒီးဒိၣ်ဝဲ, ဒီးပှၤဂီၢ်မုၢ် မ့ၢ်စှၤဂၤ လၢအပူၤ, ဒီးဟံၣ်တဖၣ် တမၤထီၣ်ဒံးဘၣ် အသးဘၣ်. 5 ဒီးယကစၢ် ပာ်ဝဲ လၢအသးကံၢ်ပူၤ, လၢယကဒုးအိၣ်ဖှိၣ် ပှၤအိၣ်ဖျဲၣ်ပဒိၣ်, ဒီးပဒိၣ်, ဒီးပှၤဂီၢ်မုၢ် ဒ်သိး တၢ်ကဂံၢ်န့ၢ်အီၤ ဒ်အထူအထံး အသိး, ဒီးယထံၣ်န့ၢ် ပှၤ လၢအဟဲထီၣ်ဆိ လၢအခီၣ်ထံးတဖၣ် အလံာ် အထူအထံး, ဒီးယ ထံၣ်န့ၢ် တၢ်ကွဲးအသး လၢအပူၤ ဒ်အံၤ, 6 အအံၤမ့ၢ် ကီၢ်တဖၣ် အဖိ လၢအဟဲထီၣ် လၢတၢ်မၢကဲကုၢ် အပူၤ, လၢတၢ်စိာ်မၢကဲကုၢ်အီၤ, လၢဘၤဘူၤလိၣ် အစီၤပၤ နဘူၤကးန့စၢ် စိာ်မၢကဲကုၢ်အီၤ, ဒီးဟဲက့ၤကဒါက့ၤဆူယရူၤၡလ့ၣ်, ဒီးဆူယူဒၤ တဂၤ ဆူအဝ့ၢ်ဒၣ်ဝဲ, တဂၤ ဆူအဝ့ၢ်ဒၣ်ဝဲ, 7 လၢအဟဲဝဲ ဒီးစီၤစရူဘၤဘ့လး, ဒီးစီၤယ့ၤၡူ, ဒီးစီၤနဃ့မယၤ, ဒီးစီၤဧစၤရယၤ, စီၤရၤမယၤ, စီၤနဃၤမနံ, စီၤမၢ်ဒကဲၤ, စီၤဘံးလၡၣ်, စီၤမံးစပ့ရ့း, စီၤဘံးကဝဲၤ, စီၤရဃူၣ်, စီၤဘၤနါလီၤ. အံၣ်စရ့လး အပှၤကညီ အတၢ်ဂံၢ်. 8 ပၤရိာ် အဖိ, ပှၤခံကထိ တကယၤ နွံဆံခံဂၤ. 9 ၡဖးတယၤ အဖိ, ပှၤသၢကယၤ နွံဆံခံဂၤ, 10 အရၤ အဖိ, ပှၤဃုကယၤ ယဲၢ်ဆံခံဂၤ, 11 ပၤဃးမိၤအး အဖိ, လၢယ့ၤၡူ ဒီးယိၤအာ် အဖိ, ပှၤခံကထိ ဃိးကယၤ တဆံဃိးဂၤ, 12 ဧ့ၤလၣ် အဖိ, ပှၤတကထိ ခံကယၤ ယဲၢ်ဆံလွံၢ်ဂၤ, 13 စးတူၤ အဖိ, ပှၤဃိးကယၤ လွံၢ်ဆံယဲၢ်ဂၤ, 14 စးကဲ အဖိ, ပှၤနွံကယၤ ဃုဆံဂၤ, 15 ဘံနူၤ အဖိ, ပှၤဃုကယၤ လွံၢ်ဆံဃိးဂၤ, 16 ဘ့ဘဲၤ အဖိ, ပှၤဃုကယၤ ခံဆံဃိးဂၤ, 17 ဧၤစကး အဖိ, ပှၤခံကထိ သၢကယၤ ခံဆံခံဂၤ, 18 အဒိၤနံကၣ် အဖိ, ပှၤဃုကယၤ ဃုဆံနွံဂၤ, 19 ဘံးကဝဲၤ အဖိ, ပှၤခံကထိ ဃုဆံနွံဂၤ, 20 ဧၤဒံၣ် အဖိ, ပှၤဃုကယၤ ယဲၢ်ဆံယဲၢ်ဂၤ, 21 အ့ၤတၢ် အဖိ ဘၣ်ဃးဒီး စီၤဃံးစကံယၤ, ပှၤခွံဆံဃိးဂၤ, 22 ဃၤၡူၣ် အဖိ, ပှၤသၢကယၤ ခံဆံဃိးဂၤ, 23 ဘ့စဲၤ အဖိ, ပှၤသၢကယၤ ခံဆံလွံၢ်ဂၤ, 24 ဃၤရံာ် အဖိ, ပှၤတကယၤ တဆံခံဂၤ, 25 ကံးဘိၢ် အဖိ, ပှၤခွံဆံယဲၢ်ဂၤ, 26 ဘ့ၤသလ့ဃ့ၣ် ဒီးနတိဖၤ အပှၤကညီ, ပှၤတကယၤ ဃိးဆံဃိးဂၤ, 27 ဧၤနသိး အပှၤကညီ တကယၤ ခံဆံ ဃိးဂၤ, 28 ဘ့ၤသဧၤစမၤဝ့း အပှၤကညီ, ပှၤလွံၢ်ဆံခံဂၤ, 29 ကံးရယးယဧၤရံၣ်ဖိ, တဖံရၤဖိ, ဒီးဘအ့ရိးဖိ, ပှၤနွံကယၤ လွံၢ်ဆံသၢဂၤ, 30 ရၤမါ, ဒီးက့ဘၤ အပှၤကညီ, ပှၤဃုကယၤ ခံဆံတဂၤ, 31 မံးကမၣ် အပှၤကညီ တကယၤ ခံဆံခံဂၤ, 32 ဘ့ၤသ့လး, ဒီးဂဲ အပှၤကညီ တကယၤ ခံဆံသၢဂၤ, 33 နဘိ အဂၤ အပှၤကညီ, ပှၤယဲၢ်ဆံခံဂၤ, 34 ဧ့ၤလၣ် အဂၤ အဖိ, ပှၤတကထိ ခံကယၤ ယဲၢ်ဆံလွံၢ်ဂၤ, 35 ဃၤရံာ် အဖိ, ပှၤသၢကယၤ ခံဆံဂၤ, 36 ယရံၤဃိ အဖိ, ပှၤသၢကယၤ လွံၢ်ဆံယဲၢ်ဂၤ, 37 လိး, ဒီးဃၤဒံး, ဒီးအိနိၤ အဖိ, ပှၤနွံကယၤ ခံဆံတဂၤ, 38 စနါအၤ အဖိ ပှၤသၢကထိ ခွံကယၤ သၢဆံဂၤ, 39 ပှၤလုၢ်တၢ်အဒိၣ်. ယဒါယၤ အဖိ, ယ့ၤၡူ အဟံၣ်ဖိ ပှၤခွံကယၤ နွံဆံသၢဂၤ, 40 အံးမ့ၢ် အဖိ, ပှၤတကထိ ယဲၢ်ဆံခံဂၤ, 41 ပၤၡဃူၢ် အဖိ, ပှၤတကထိ ခံကယၤ လွံၢ်ဆံနွံဂၤ, 42 ဃၤရံၣ် အဖိ, ပှၤတကထိ တဆံနွံဂၤ. 43 ပှၤလ့ၤဝံဖိ. ယ့ၤၡူ အဖိ, ဒီးကးမံၤအ့လး အဖိ လၢဟိၤဒၤဝယၤ အဖိ အကျါ, ပှၤနွံဆံလွံၢ်ဂၤ. 44 ပှၤသးဝံၣ်တၢ်ဖိ. အၤစာ် အဖိ, ပှၤတကယၤ လွံၢ်ဆံဃိးဂၤ. 45 ပှၤပၢၤပဲတရီဖိ. ၡၤလူၣ် အဖိ, အၤတ့ၢ် အဖိ, တၤလမိၣ် အဖိ, ဧးကူာ် အဖိ, ဃတံတၤ အဖိ, ၡိဘံၤ အဖိ, ပှၤတကယၤ သၢဆံဃိးဂၤ. 46 ပှၤနသံနးဖိ. စံဃၤ အဖိ, ဃစူစၤ အဖိ, တၤဘၤဧိး အဖိ, 47 က့ရိၣ် အဖိ, စံၤဟၤ အဖိ, ပၤဒိၣ် အဖိ, 48 လဘၤနၤ အဖိ, ဃၤကဘၤ အဖိ, ၡၤလမဲၤ အဖိ, 49 ဃၤနၣ် အဖိ, ကံးဒ့လး အဖိ, ကၤဃၢ် အဖိ, 50 ရအါယၤ အဖိ, ရစံၣ် အဖိ, နကိဒၤ အဖိ, 51 ကးစၣ် အဖိ, ဧူးစၤ အဖိ, ပၤစ့ၤ အဖိ, 52 ဘ့စဲၤ အဖိ, မူနး အဖိ, နဖူစံၣ် အဖိ, 53 ဘၤကဘူး အဖိ, ဃၤကူဖၤ အဖိ, ဃၢ်ဃူၢ် အဖိ, 54 ဘၤစလံး အဖိ, မဃံဒၤ အဖိ, ဃၤရၡၤ အဖိ, 55 ဘၢ်ကိၣ် အဖိ, စံစရၤ အဖိ, သၤမၤ အဖိ 56 နစံၤ အဖိ, ဃၤတံဖၤ အဖိ. 57 စီၤၡလိၤမိၤ အခ့အပှၤ အဖိ. စိတဲၤ အဖိ. စိဖ့ၤရ့း အဖိ, ပရံဒၤ အဖိ, 58 ယၤလၤ အဖိ, ဒၢ်ကိၣ် အဖိ, ကံးဒ့လး အဖိ, 59 ၡဖးတယၤ အဖိ, ဃးတံလး အဖိ, ဖိၤက့ရ့း အဖိ ဘၣ်ဃးဒီး စဘဲၣ်, အၤမိၣ် အဖိ, 60 ပှၤနသံနးဖိ ခဲလၢာ်, ဒီးစီၤၡလိၤမိၤ အခ့အပှၤ အဖိန့ၣ်မ့ၢ် ပှၤသၢကယၤ ခွံဆံခံဂၤလီၤ. 61 ဒီးအဝဲအံၤမ့ၢ် ပှၤလၢအဟဲထီၣ် လၢတ့ၤလမ့ၤလၤ, တ့လဃၢ်ၡၤ, ခ့ရူာ်, အးဒၣ်, အံးမ့ၢ်လီၤ. ဒီးအပၢ် အပှၤဟံၣ်ဖိ, ဒီး အချံအသၣ်မ့ၢ် လၢဘၣ်ဃးဒီး အံၣ်စရ့လး ဧါန့ၣ် ဒုးနဲၣ်ဝဲ တသ့ဘၣ်. 62 ဒလါယၤ အဖိ, တိၤဘံယၤ အဖိ, နကိဒၤ အဖိ, ပှၤဃုကယၤ လွံၢ်ဆံခံဂၤလီၤ. 63 ဒီး လၢပှၤလုၢ်တၢ်အဒိၣ် အဖိ အကျါန့ၣ်, ဃဘါယၤ အဖိ, ကိစး အဖိ, ဘၢ်စံးလဲ အဖိ, ပှၤတဂၤ လၢအဟံးန့ၢ် အမါ လၢပှၤကံးလဧးဖိ စီၤဘၢ်စံးလဲ အဖိမုၣ်တဖၣ် အကျါ, ဒီးပှၤကိးအမံၤ ဒ်သိးသိး, 64 အဝဲသ့ၣ်တဖၣ်န့ၣ် ဃု အလံာ် လၢပှၤ လၢတၢ်ဂံၢ်အီၤ လၢအထူအထံးတဖၣ် အကျါ, ဒီးတထံၣ်န့ၢ်ဘၣ်ဝဲဘၣ်. ဒီး လၢတၢ်န့ၣ်အဃိ ပှၤပာ်အီၤ လၢအတကဆှီဘၣ်, ဒီးပာ်ကွံာ် အီၤ လၢပှၤလုၢ်တၢ်အဒိၣ် အလီၢ်လီၤ. 65 ဒီးတၢ်အခိၣ်တဂၤ စံးဘၣ်အီၤ လၢအတဘၣ်အီၣ် ဘၣ် တၢ်စီဆှံကတၢၢ် တုၤလီၤ လၢပှၤလုၢ်တၢ်အဒိၣ် ဆၢထၢၣ် အိၣ်ဒီး အူရံၣ်, ဒီးတူမံၣ်လီၤ. 66 ဒီးပှၤအိၣ်ဖှိၣ်ဖိ ခဲလၢာ် တပူၤဃီန့ၣ်မ့ၢ် လွံၢ်ကလး ခံကထိ သၢကယၤ ဃုဆံဂၤလီၤ. 67 လၢန့ၣ် အမဲာ်ညါ အကုၢ်ပိာ်ခွါ, ဒီးအကုၢ်ပိာ်မုၣ် အိၣ်ဝဲ ပှၤနွံကထိ သၢကယၤ သၢဆံနွံဂၤ, ဒီးပှၤသးဝံၣ်တၢ်ဖိ, ပိာ်ခွါ ဒီးပိာ်မုၣ်န့ၣ် အိၣ်ဝဲ လၢအကျါ ပှၤခံကယၤ လွံၢ်ဆံယဲၢ်ဂၤလီၤ. 68 အကသ့ၣ်န့ၣ်မ့ၢ် နွံကယၤ သၢဆံဃုဒု, အကသ့ၣ်လၤန့ၣ် ခံကယၤ လွံၢ်ဆံယဲၢ်ဒု, 69 အကီၤလၤအူးန့ၣ် လွံၢ်ကယၤ သၢဆံယဲၢ်ဒု, အကသ့ၣ်ယီၤ ဃုကထိ နွံကယၤ ခံဆံန့ၣ်လီၤ. 70 ဒီးပှၤအပၢ်တဖၣ် အခိၣ်တဖၣ် ဟ့ၣ်တၢ် လၢတၢ်မၤန့ၣ် အဂီၢ်လီၤ. တၢ်အခိၣ်တဂၤန့ၣ် ဟ့ၣ် ထူ အဒၤရံး တကထိ, သလၢ အဖျၢၣ် ယဲၢ်ဆံ, ပှၤလုၢ်တၢ်အဒိၣ် အဆ့ ယဲၢ်ကယၤ သၢဆံဘ့ၣ် လၢတၢ်ပာ်ဖှိၣ်န့ၣ်လီၤ. 71 ဒီးပှၤအပၢ်တဖၣ် အခိၣ်တဖၣ်န့ၣ် ဟ့ၣ် ထူ အဒၤရံး ခံကလး, ဒီးစ့ အမၤနၤ ခံကထိ ခံကယၤ လၢတၢ်မၤန့ၣ် အပာ်ဖှိၣ်အလီၢ်န့ၣ်လီၤ. 72 ဒီးတၢ် လၢပှၤဂီၢ်မုၢ် လၢအအိၣ်လီၤတဲာ်တဖၣ် ဟ့ၣ်ဝဲန့ၣ်မ့ၢ် ထူ အဒၤရံး ခံကလး, ဒီးစ့ အမၤနၤ ခံကထိ, ဒီးပှၤလုၢ်တၢ်အဒိၣ် အဆ့ ဃုဆံနွံဘ့ၣ်လီၤ. 73 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤပၢၤပဲတရီဖိ, ဒီးပှၤသးဝံၣ်တၢ်ဖိ, ဒီးပှၤ လၢပှၤဂီၢ်မုၢ် အကျါ, ဒီးပှၤနသံနးဖိ, ဒီးအံၣ်စရ့လး ခဲလၢာ် အိၣ်ဝဲဆိးဝဲ လၢအဝ့ၢ်တဖၣ် အပူၤ, ဒီးတုၤ လါ နွံလါတလါ ဘၣ်ဒီး, ပှၤအံၣ်စရ့လးဖိ အိၣ်ဝဲ လၢအဝ့ၢ်တဖၣ် အပူၤလီၤ.

1 ဒီးပှၤဂီၢ်မုၢ် ခဲလၢာ် အိၣ်ဖှိၣ်ရိဖှိၣ် ဒ်ပှၤတဂၤဃီ အသိး လၢကျဲပူၤ လၢအအိၣ်ဝဲ လၢပဲတရီထံ အမဲာ်ညါ, ဒီးစံးဘၣ် ပှၤကွဲးလံာ် စီၤဧ့စြၤ ဒ်သိး အကဟဲစိာ် လံာ် စီၤမိၤၡ့ အတၢ်သိၣ်တၢ်သီ လၢယွၤ မၤလိာ် အံၣ်စရ့လးလီၤ. 2 ဒီး လၢလါ နွံလါတလါ ထီၣ်တနံၤန့ၣ် ပှၤလုၢ်တၢ်အဒိၣ် စီၤဧ့စြၤ ဟဲစိာ် တၢ်သိၣ်တၢ်သီဆူ တၢ်အိၣ်ဖှိၣ် အမဲာ်ညါ, ဒီးပိာ်မုၣ်, ဒီးပိာ်ခွါ, ဒီး ကယဲၢ် ပှၤလၢအနၢ်ဟူတၢ် ဒီးနၢ်ပၢၢ်တၢ်သ့န့ၣ်လီၤ. 3 ဒီးဖးဝဲ လၢအပူၤ လၢကျဲ လၢအအိၣ်ဝဲ လၢပဲတရီထံ အမဲာ်ညါ လၢမုၢ်ဂီၤ ပၢၢ်လၢမုၢ်ထူၣ်, လၢပိာ်မုၣ်, ဒီးပိာ်ခွါ, ဒီး လၢကယဲၢ် ပှၤလၢအနၢ်ပၢၢ်တၢ်သ့ အမဲာ်ညါလီၤ. ဒီးပှၤဂီၢ်မုၢ် ခဲလၢာ်န့ၣ် ဒိကနၣ် လံာ် တၢ်သိၣ်တၢ်သီန့ၣ်လီၤ. 4 ဒီးပှၤကွဲးလံာ် စီၤဧ့စြၤ ဆၢထၢၣ် လၢတၢ်အလီၢ်ထီၣ်ထီသ့ၣ် အဖီခိၣ် လၢပှၤမၤဝဲ လၢတၢ်န့ၣ်တမံၤ အဂီၢ်, ဒီးစီၤမၤတံးသယၤ, ဒီးစီၤၡမၤ, ဒီးစီၤဧနၤယၤ, ဒီးစီၤအူၤရံယၤ, ဒီးစီၤဃံးလကံယၤ, ဒီးစီၤမၤစ့ယၤတဖၣ် ဆၢထၢၣ် လၢအစုထွဲ, ဒီးစီၤပဒါယၤ, ဒီးစီၤမံၤၡအ့လး, ဒီးစီၤမၤလကံယၤ, ဒီးစီၤဃၤၡူာ်, ဒီးစီၤဃၤၡဘးဒနၤ, ဒီးစီၤစကၤရယၤ, ဒီးစီၤမၡူလၣ်တဖၣ် လၢအစုစ့ၣ်လီၤ. 5 ဒီးစီၤဧ့စြၤ အိးထီၣ် လံာ် လၢပှၤဂီၢ်မုၢ် ခဲလၢာ် အမဲာ်ညါ, (အဂ့ၢ်ဒ်အံၤ, အိၣ်ဝဲ လၢပှၤဂီၢ်မုၢ် ခဲလၢာ် အဖီခိၣ်,) ဒီးတုၤ အအိးထီၣ်ဝဲ ဒီး, ပှၤဂီၢ်မုၢ် ခဲလၢာ် ဆၢထၢၣ်ဝဲလီၤ. 6 ဒီးစီၤဧ့စြၤ စံးထီၣ်ပတြၢၤ ယွၤ, ကစၢ်ဖးဒိၣ်, ဒီးပှၤဂီၢ်မုၢ် ခဲလၢာ် စံးဆၢ, အၤမ့ၣ်, အၤမ့ၣ်, အိၣ်ဒီး အစုယူာ်ထီၣ်အသး, ဒီးဆုးလီၤ အခိၣ်, ဒီးတီၤလီၤကဒွံကျိာ်, ဒီးဘူၣ်ထီၣ်ဘါထီၣ်တၢ်လီၤ. 7 ဒီးစီၤယ့ၤၡူ, ဒီးစီၤဘၤနံ, ဒီးစီၤၡ့ရ့ဘယၤ, စီၤယၤမံၣ်, စီၤဧးကူာ်, စီၤၡၤဘသဲၤ, စီၤဟိၤဒံယၤ, စီၤမၤစ့ယၤ, စီၤက့လံတၤ, စီၤဧစၤရယၤ, စီၤယိစဘး, စီၤဃၤနၣ်, စီၤပလါယၤ, ဒီးပှၤလ့ၤဝံဖိသ့ၣ်တဖၣ်န့ၣ် ဒုးနၢ်ပၢၢ် ပှၤဂီၢ်မုၢ် လၢတၢ်သိၣ်တၢ်သီ, ဒီးပှၤဂီၢ်မုၢ် ဆၢထၢၣ် လၢအလီၢ်န့ၣ်လီၤ. 8 ဒီးအဝဲသ့ၣ်တဖၣ် ဖး လံာ်န့ၣ် လၢယွၤအတၢ်သိၣ်တၢ်သီ အပူၤ လီၤတံၢ်လီၤဆဲး, ဒီးဟ့ၣ်ဝဲ အခီပညီ, ဒီးဒုးနၢ်ပၢၢ် ပှၤ လၢတၢ် လၢအဖးဝဲလီၤ. 9 ဒီးစီၤနဃ့မယၤ လၢအမ့ၢ် တၢ်အခိၣ်, ဒီးပှၤကွဲးလံာ် စီၤဧ့စြၤ ဒီးပှၤလ့ၤဝံဖိ လၢအသိၣ်လိ ပှၤဂီၢ်မုၢ်န့ၣ် စံးဘၣ် ပှၤဂီၢ်မုၢ် ခဲလၢာ် တၢ် လၢမုၢ်တနံၤအံၤ စီဆှံဝဲ လၢယွၤ သုကစၢ် အဂီၢ်လီၤ. သုတဟီၣ်တယၢၤ တဂ့ၤ. မ်သုမဲာ်ထံ အသုတလီၤ တဂ့ၤ. အဂ့ၢ်ဒ်အံၤ, တုၤ ပှၤဂီၢ်မုၢ် နၢ်ဟူ တၢ်သိၣ်တၢ်သီ အတၢ်ကတိၤန့ၣ် ဒီး, အမဲာ်ထံ လီၤ ခဲလၢာ်လီၤ. 10 ဒီးစံးဘၣ်အီၤ, လဲၤ, အီၣ်တၢ် အသိ, ဒီးအီတၢ် အဆၢ, ဒီးပှၤ လၢတၢ်ကတဲာ်ကတီၤအသး လၢအဂီၢ် တအိၣ်ဘၣ်တဖၣ်န့ၣ် ဟ့ၣ်ယုၢ်အီၤ လၢအဂီၢ်တဖၣ် တက့ၢ်. အဂ့ၢ်ဒ်အံၤ, တၢ် လၢမုၢ်တနံၤအံၤ, စီဆှံဝဲ လၢပကစၢ် အဂီၢ်လီၤ. ဒီးသုတသူၣ်အုးသးအုး တဂ့ၤ. အဂ့ၢ်ဒ်အံၤ, ယွၤ အတၢ်သူၣ်ခုသးခုန့ၣ်မ့ၢ် သုဂံၢ်သုဘါလီၤ. 11 ဒီးပှၤလ့ၤဝံဖိ ဒုးအိၣ်ဘှီၣ် ပှၤဂီၢ်မုၢ် ခဲလၢာ်, ဒီးစံးဝဲဒၣ်, အိၣ်ဃိကလာ် တက့ၢ်. အဂ့ၢ်ဒ်အံၤ, တၢ် လၢနံၤအံၤ စီဆှံ လီၤ. သုတသူၣ်အုးသးအုး တဂ့ၤ. 12 ဒီးပှၤဂီၢ်မုၢ် ခဲလၢာ် လဲၤဝဲ ဒ်သိး အကအီၣ်တၢ်, ဒီးအီတၢ်, ဒီးဟ့ၣ်ယုၢ် တၢ်အဂီၢ်တဖၣ်, ဒီးမၤ တၢ်သူၣ်ခုသးခုဖးဒိၣ်လီၤ. မ့ၢ်အနူၤပၢၢ် အနၢ်ပၢၢ် တၢ်ကတိၤ လၢပှၤဘိးဘၣ်သ့ၣ်ညါအီၤ အဃိလီၤ. 13 ဒီးခံနံၤတနံၤန့ၣ် ပှၤဂီၢ်မုၢ် ခဲလၢာ် အပၢ်အခိၣ်တဖၣ်, ပှၤလုၢ်တၢ်အဒိၣ်, ဒီးပှၤလ့ၤဝံဖိသ့ၣ်တဖၣ် အိၣ်ဖှိၣ်ရိဖှိၣ် လၢပှၤကွဲးလံာ် စီၤဧ့စြၤ အအိၣ်, ဒ်သိး အနၢ်ကပၢၢ် တၢ်သိၣ်တၢ်သီ အတၢ်ကတိၤန့ၣ်လီၤ. 14 ဒီးထံၣ်န့ၢ် တၢ်ကွဲးအသး လၢတၢ်သိၣ်တၢ်သီ အပူၤ လၢယွၤ မၤလိာ် လၢစီၤမိၤၡ့ အစုပူၤ လၢပှၤအံၣ်စရ့လးဖိ ဘၣ် အိၣ်ဝဲဆိးဝဲ လၢအဒဲပူၤ လၢတၢ်မၤဘူၣ် လၢလါနွံလါတလါ အဖၢမုၢ်, 15 ဒီး လၢအဘၣ်ဒုးနၢ်ဟူတၢ်, ဒီးဒုးလဲၤ တၢ်သီၣ် လၢအဝ့ၢ်တဖၣ် ခဲလၢာ် အပူၤ, ဒီး လၢယရူၤၡလ့ၣ် အပူၤ, ဒီးစံး, လဲၤထီၣ်ဆူ ကစၢၢ်, ဒီးဟဲစိာ် သ့ၣ်စၤယံး အဒ့, ဒီးသ့ၣ်စၤယံးအမံၤ အဒ့, ဒီးသမ့ၤဟးဒး အဒ့, ဒီးစူၣ်ပလိၣ် အဒ့, ဒီးသ့ၣ် လၢအဒ့ခဲ အဒ့တဖၣ်, ဒ်သိး အကမၤ ဒဲတဖၣ် ဒ်တၢ်ကွဲးအသး အသိးန့ၣ်လီၤ. 16 ဒီးပှၤဂီၢ်မုၢ် လဲၤထီၣ်, ဒီးဟဲစိာ်ဝဲ, ဒီးမၤ ဒဲတဖၣ် လၢအဂီၢ်ဒၣ်ဝဲ ကိးဂၤဒဲး လၢအဟံၣ်ခိၣ်, ဒီး လၢအဂၢၤပူၤ, ဒီး လၢယွၤအဟံၣ် အဂၢၤတဖၣ် အပူၤ, ဒီး လၢပဲတရီထံ အကျဲပူၤ, ဒီး လၢအ့ဖရဲၣ် အပဲတရီ အကျဲပူၤလီၤ. 17 ဒီးတၢ်အိၣ်ဖှိၣ် ခဲလၢာ် လၢအဟဲထီၣ်ဝဲ လၢတၢ်မၢကဲကုၢ် အပူၤန့ၣ် မၤဒဲ, ဒီးဆ့ၣ်နီၤဝဲ လၢဒဲပူၤလီၤ. အဂ့ၢ်ဒ်အံၤ, လၢစီၤနိၣ် အဖိခွါ စီၤယိၤၡူ အမုၢ်နံၤတဖၣ် တုၤလၢမုၢ်တနံၤန့ၣ် ပှၤအံၣ်စရ့လးဖိ တမၤဘၣ် ဒ်န့ၣ်ဘၣ်, ဒီးတၢ်သူၣ်ခုသးခုဖးဒိၣ် အိၣ်ဝဲလီၤ. 18 ဒီး လၢမုၢ်ခီၣ်ထံး တုၤ လၢမုၢ်နံၤ အကတၢၢ်, တနံၤဘၣ်တနံၤန့ၣ် ဖးဝဲ လၢလံာ် ယွၤ အတၢ်သိၣ်တၢ်သီ အပူၤလီၤ. ဒီးမၤဘူၣ် နွံနံၤ, ဒီးဃိးနံၤတနံၤန့ၣ် တၢ်အိၣ်ဖှိၣ်ရိဖှိၣ် အိၣ်ဝဲ ဒ်တၢ်စံၣ်ညီၣ်ဝဲ အသိးန့ၣ်လီၤ.

1 ဒီး လၢလါထီၣ် ခံဆံလွံၢ်နံၤတနံၤန့ၣ် ပှၤအံၣ်စရ့လးဖိ အိၣ်ဖှိၣ်ရိဖှိၣ်, ဒီးဒုၣ်တၢ်အီၣ်, အိၣ်ဝဲ ဒီးထၢၣ် အတၢ်ကံးညာ်, ဒီးဟီၣ်ခိၣ်အကမူၣ် အိၣ်ဝဲ လၢအလိၤလီၤ. 2 ဒီးအံၣ်စရ့လး အချံအသၣ် မၤလီၤမုၢ်လီၤဖးလိာ်အသး ဒီးပှၤတခီဘီမုၢ်ဖိ ခဲလၢာ်, ဒီးဆၢထၢၣ်ဝဲ, ဒီးတဲလီၤကျဲၤလီၤ အတၢ်ဒဲးဘး, ဒီးအပၢ်တဖၣ် အတၢ်အၢတၢ်သီန့ၣ်လီၤ. 3 ဒီးဆၢထၢၣ် လၢအလီၢ်, ဒီးဖးဝဲ လၢယွၤ အကစၢ် အတၢ်သိၣ်တၢ်သီ အလံာ်ပူၤ မုၢ်တနံၤ လွံၢ်ပူတပူ, ဒီးလွံၢ်ပူ တပူန့ၣ် တဲလီၤကျဲၤလီၤတၢ်, ဒီးဘူၣ်ထီၣ်ဘါထီၣ် ယွၤ အကစၢ်လီၤ. 4 ဒီးစီၤယ့ၤၡူ, ဒီးစီၤဘၤနံ, စီၤကးမံၤအ့လး, စီၤၡဘၤနယၤ, စီၤဘူနံၤ, စီၤၡ့ရဘယၤ, စီၤဘၤနံ, စီၤကနၤနံသ့ၣ်တဖၣ်န့ၣ် ဆၢထၢၣ်ဝဲ လၢပှၤလ့ၤဝံဖိ အလီၢ်ထီၣ်ထီ အဖီခိၣ်, ဒီးကိးထီၣ် ယွၤ အကစၢ် လၢအကလုၢ်ဖးဒိၣ်လီၤ. 5 ဒီးပှၤလ့ၤဝံဖိ, ဒီးစီၤယ့ၤၡူ, ဒီးစီၤကးမံၤအ့လး, စီၤဘၤနံ, စီၤဃၡၤဘံယၤ, စီၤၡ့ရ့ဘယၤ, စီၤဟိၤဒံယၤ, စီၤၡဘၤနယၤ, စီၤပသၤဃယၤတဖၣ် စံးဝဲဒၣ်, ဂဲၤဆၢထၢၣ်, စံးထီၣ်ပတြၢၤ ယွၤ သုကစၢ် လီၤစိၤလီၤထီ တက့ၢ်. ဒီးမ်နမံၤလၤ နသၣ်ကပီၤ လၢအအိၣ်ထီၣ်ထီန့ၢ် ကယဲၢ် တၢ်ဆိၣ်ဂ့ၤ, ဒီးတၢ်စံးထီၣ်ပတြၢၤတက့ၢ်န့ၣ် ဘၣ်တၢ်စံးထီၣ်ပတြၢၤ တက့ၢ်လီၤ. 6 နဲဒၣ်နမ့ၢ်ယွၤ တဂၤဃီလီၤ. နတ့ မူခိၣ် အမူခိၣ်, ဒီးအသုးမုၢ်ဂီၢ်မုၢ် ခဲလၢာ်, ဟီၣ်ခိၣ် ဒီး ကယဲၢ် တၢ် လၢအအိၣ်ဝဲ လၢအချၢ, ပီၣ်လဲၣ်, ဒီး ကယဲၢ် တၢ် လၢအအိၣ်ဝဲ လၢအပူၤ, ဒီးနဒုးမူဒံးအီၤ ခဲလၢာ်, ဒီးမူခိၣ် အသုးမုၢ်ဂီၢ်မုၢ် ဘူၣ်ထီၣ်ဘါထီၣ်နၤလီၤ. 7 နမ့ၢ်ယွၤ, ကစၢ်တဂၤ လၢအဃုထၢ စီၤအၤဘြၣ်, ဒီး ဒုးဟးထီၣ်ကွံာ်အီၤ လၢပှၤက့ၤစ့းဖိ, ဝ့ၢ်အူၣ် အပူၤ, ဒီးယုၢ်မံၤ လၢစီၤအၤဘြၤဟၣ်လီၤ. 8 ဒီးနထံၣ်န့ၢ်အသး လၢအမ့ၢ်အတီ လၢနမဲာ်ညါ, ဒီးနအၢၣ်လီၤအီလီၤ ဒီးအီၤ လၢန ကဟ့ၣ်လီၤအီၤ လၢပှၤကနၤဧၣ်ဖိ, ပှၤဃ့ၤသးဖိ, ပှၤအမိၢ်ဖိ, ဒီးပှၤပရးစၤဖိ, ဒီးပှၤယဘူၣ်ဖိ, ဒီးပှၤကံၣ်ကၣ်ဖိတဖၣ် အကီၢ်, လၢနကဟ့ၣ်လီၤ အချံအသၣ်လီၤ. ဒီးနမၤတီလံ နကလုၢ်လံ. အဂ့ၢ်ဒ်အံၤ, နမ့ၢ်တၢ်တီတၢ်လိၤလီၤ. 9 ဒီးနထံၣ်ဘၣ် ပပၢ်တဖၣ် အတၢ်နးတၢ်ဖှီၣ် လၢအဲၤကူပတူး အပူၤ, ဒီးနနၢ်ဟူ အတၢ်ကိးပသူထီၣ် လၢပီၣ်လဲၣ်ဆှဲ အနံၤန့ၣ်လီၤ. 10 ဒီးန ဒုးနဲၣ် တၢ်ပနီၣ်အလီၤလး, ဒီးတၢ်လီၤလိၢ်လီၤလး လၢဖၤရိၤ အလိၤ, ဒီး လၢအခ့အပှၤ ခဲလၢာ် အလိၤ, ဒီး လၢအကီၢ် အပှၤဂီၢ်မုၢ် ခဲလၢာ် အလိၤလီၤ. အဂ့ၢ်ဒ်အံၤ, န သ့ၣ်ညါ လၢအပာ်ကဖိအသး လၢအဖီခိၣ်လီၤ. ဒီးနမၤထီၣ် နမံၤ ဒ် လၢမုၢ်မဆါ တနံၤအံၤ အသိးန့ၣ်လီၤ. 11 ဒီးနမၤသ့ၣ်ဖး ပီၣ်လဲၣ် လၢအမဲာ်ညါ, ဒီးအဝဲသ့ၣ်တဖၣ်န့ၣ် လဲၤခီဂာ် ပီၣ်လဲၣ် လၢအသးကံၢ်ပူၤ လၢခိ, ဒီးပှၤမၤအၢမၤသီအီၤတဖၣ်န့ၣ် နတ့ၢ်လီၤကွံာ်အီၤ လၢတၢ်ယိာ် အပူၤ ဒ် လၢၢ်တဖျၢၣ် လၢထံအဒိၣ်အဆူၣ် အပူၤ အသိးန့ၣ်လီၤ. 12 ဒီး လၢမုၢ်ဆါန့ၣ် နဆှၢအီၤ လၢတၢ်အၢၣ် အထူၣ်, ဒီး လၢမုၢ်နၤန့ၣ် လၢမ့ၣ်အူ အထူၣ်, ဒ်သိး နကမၤကပီၤထီၣ် အီၤ လၢအကျဲ လၢအပိာ်ဝဲလီၤ. 13 ဒီးနဟဲလီၤ လၢကစၢၢ် စံၤနါ အလိၤ, ဒီးကတိၤတၢ် ဒီး အီၤ လၢမူခိၣ်, ဒီးဟ့ၣ်လီၤအီၤ လၢတၢ်စံၣ်ညီၣ်တီ, ဒီးတၢ်သိၣ်တၢ်သီ အမ့ၢ်အတီ, တၢ်မၤလိာ်ထံတၢ်, ဒီးတၢ်မၤလိာ်ပိာ်လီၤ အဂ့ၤလီၤ. 14 ဒီးနဘိးဘၣ်သ့ၣ်ညါအီၤ လၢနမုၢ်အိၣ်ဘှံးစီဆှံ တနံၤ, ဒီးမၤလိာ်အီၤ လၢတၢ်မၤလိာ်ပိာ်လီၤ, ဒီးတၢ်မၤလိာ်တၢ်ထံ, ဒီးတၢ်သိၣ်တၢ်သီသ့ၣ်တဖၣ် လၢနခ့နပှၤ စီၤမိၤၡ့ အစုပူၤလီၤ. 15 ဒီးနဟ့ၣ်လီၤအီၤ လၢကိၣ် လၢမူခိၣ် လၢအတၢ်သၣ်ဝံၤ အဂီၢ်, ဒီးဒုးဟဲထီၣ်ထံ လၢလၢၢ်ပူၤ လၢအတၢ်သူအသး လၢထံအဂီၢ်, ဒီးနစံး လၢအကလဲၤနုာ် မၤန့ၢ် ထံဧိၤကီၢ်ဧိၤ လၢနဆိၣ်လီၤနသး လၢနကဟ့ၣ်လီၤအီၤလီၤ. 16 ဒီးအဝဲသ့ၣ်တဖၣ်န့ၣ် ပပၢ်တဖၣ် ပာ်ထီၣ်ထီအသး, ဒီးပာ်ဆူၣ် အကိာ်, ဒီးတဒိကနၣ်ဘၣ် နတၢ်မၤလိာ်ဘၣ်. 17 တအုၣ်လီၤဘၣ် လၢအကစူၢ်တၢ်, ဒီးတသ့ၣ်နီၣ်ထီၣ်က့ၤ တၢ်လီၤလးတဖၣ် လၢနမၤ လၢအကျါ, ဒီးပာ်ဆူၣ် အကိာ်, ဒီး လၢအပူထီၣ်တၢ် အဖၢမုၢ်န့ၣ် ပာ်ထီၣ် အခိၣ် ဒ်သိး အကက့ၤကဒါက့ၤဆူ အတၢ်ကဲကုၢ် အပူၤလီၤ. ဒီးနဲဒၣ် နမ့ၢ် ကစၢ်တဂၤ လၢအပျၢ်တၢ်, သးကညီၤတၢ်, ဒီးသးအိၣ်တၢ်, သးထီၣ်ကီ, ဒီးနဘျုးဒိၣ်နဖှိၣ်အါ သတးဒီး, နတလဲၤသဒၣ်ဘၣ်အီၤဘၣ်. 18 မ့ၢ်မး တုၤအတ့ ဂီၤဖံးဖိသိအသး လၢအဂီၢ်, ဒီးစံးဝဲဒၣ်, အဝဲအံၤ မ့ၢ်နကစၢ် လၢအဒုးဟးထီၣ်ကွံာ်နၤ လၢအဲၤကူပတူး အပူၤ, ဒီးမၤထီၣ် တၢ်ဒုၣ်ဒွဲၣ် အလီၢ်တဖၣ် ဒိၣ်ဒိၣ်ကလဲာ်ဒီး, 19 နဲဒၣ် နတလဲၤသဒၣ်ဘၣ်အီၤ လၢပှၢ်မုၢ်ကနၢ လၢနသးအိၣ်တၢ် ဒိၣ်ဒိၣ်ကလဲာ် အဃိလီၤ. ဒ်သိး အကဆှၢအီၤ လၢကျဲပူၤန့ၣ် တၢ်အၢၣ်အထူၣ် တလဲၤသဒၣ်ဘၣ် အီၤ လၢမုၢ်ဆါဘၣ်, ဒီးမ့ၣ်အူ အထူၣ် လၢမုၢ်နၤ, ဒ်သိး အကဒုးနဲၣ်အီၤ လၢတၢ်ကပီၤ, ဒီးကျဲ လၢအကပိာ်ဝဲလီၤ. 20 ဒီးနဟ့ၣ်လီၤ နသးဂ့ၤ ဒ်သိး အကသိၣ်လိအီၤ, ဒီးနတတြီကွံာ် နမၤနၤ လၢအထးခိၣ်ဘၣ်, ဒီးနဟ့ၣ်လီၤ ထံဧိၤနိဧိၤ လၢတၢ်သူအသး လၢထံ အဂီၢ်လီၤ. 21 ဒီးအနံၣ် လွံၢ်ဆံန့ၣ် နအံးက့ၤကွၢ်က့ၤအီၤ လၢပှၢ်မုၢ်ကနၢလီၤ. အတၢ်တလၢတပှဲၤ တအိၣ်ဘၣ်, အကူအသိး တလီၢ်လံၤဘၣ်, ဒီးအခီၣ် တညိးထီၣ်ဘၣ်. 22 ဒီးနဟ့ၣ်လီၤအီၤ လၢဘီဧိၤမုၢ်ဧိၤ, ဒီးပှၤကလုာ်တဖၣ်, ဒီးနနီၤဖးန့ၢ်အီၤ ဆူတၢ်သနၢၣ်တဖၣ် အပူၤ, ဒီးအဝဲသ့ၣ် မၤန့ၢ် စီၤစံဃိၣ် အကီၢ် ဒီး ဃ့ၡဘိၣ် အစီၤပၤ အကီၢ် ဒၣ်လဲာ်, ဒီးဘၤၡၣ် အစီၤပၤ ဧိာ် အကီၢ်လီၤ. 23 ဒီးနမၤအါထီၣ် အဖိအလံၤ ထဲသိးဒီး မူခိၣ် အဆၣ်ဧိၤဖီဧိၤ, ဒီးနဒုးဟဲနုာ်အီၤ ဆူထံဧိၤကီၢ်ဧိၤ အပူၤ, လၢနစံးဘၣ် အပၢ် လၢအဂ့ၢ်အကျိၤ လၢအကလဲၤနုာ်, ဒီးမၤန့ၢ်အီၤလီၤ. 24 ဒီးအဖိအလံၤန့ၣ် လဲၤနုာ် ဒီးမၤန့ၢ် ထံဧိၤကီၢ်ဧိၤ, ဒီးနမၤနၢၤ ပှၤကီၢ်ဖိ, ပှၤကနၤဧၣ်ဖိ လၢအမဲာ်ညါ, ဒီးနဟ့ၣ်လီၤအီၤ လၢအစုပူၤ, ဒီး အစီၤပၤ, ဒီးကီၢ် အပှၤဂီၢ်မုၢ်, ဒ်သိး အကမၤအီၤ ဖဲဒၣ်အသးလီၤ. 25 ဒီးမၤန့ၢ် ဝ့ၢ်အဆူၣ်တဖၣ်, ဒီးဟီၣ်ခိၣ်ညၣ်ဂ့ၤ, ဒီးမၤန့ၢ် ဟံၣ်တဖၣ်, ပှဲၤဝဲ ဒီးတၢ်ဖိတၢ်လံၤ အကလုာ်ကလုာ်, ထံပူၤခူၣ်လီၤအသး, စပံးမုၢ်အလီၢ်, သ့ၣ်စၤယံးအလီၢ်, ဒီးသ့ၣ် လၢအသၣ်တၢ် အါအါကလဲာ်လီၤ. ဒီးအီၣ်ဝဲ, ဒီး ဘျဲးအီၣ်, ဒီးဘီၣ်ထီၣ်, ဒီးမုာ်လၤဝဲ လၢနတၢ်ဂ့ၤဖးဒိၣ် အပူၤလီၤ. 26 ဘၣ်ဆၣ်ဒီး တဒိကနၣ်ဘၣ် တၢ်ဘၣ်, ဒီးပူထီၣ်နၤ, ဒီး ကွံာ်တ့ၢ်ကွံာ် နတၢ်သိၣ်တၢ်သီ လၢအချၢဃံ, ဒီးမၤသံ နဝံတဖၣ် လၢအအုၣ်အသး ထီဒါအီၤ ဒ်သိး အကဘိးဃၣ် အီၤ ဆူနအိၣ်, ဒီးမၤထီၣ် တၢ်ဒုၣ်ဒွဲၣ်အလီၢ်တဖၣ် ဒိၣ်ဒိၣ်ကလဲာ်လီၤ. 27 ဒီးနဟ့ၣ်လီၤကွံာ်အီၤဆူ အဒုၣ်အဒါ အစုပူၤ လၢအမၤကိၢ်မၤဂီၤအီၤလီၤ. ဒီးအဆၢအကတီၢ် လၢအဘၣ် တၢ်ကိၢ်တၢ်ဂီၤန့ၣ် တုၤ အကိးထီၣ်နၤ ဒီး, နနၢ်ဟူ လၢမူခိၣ်, ဒီးဒ်နသး အိၣ် တၢ်ဒိၣ်ဒိၣ်ကလဲာ် အသိးန့ၣ် နဟ့ၣ်လီၤ အီၤ လၢပှၤအုၣ်က့ၤခီၣ်က့ၤတၢ်တဖၣ် လၢအအုၣ်က့ၤခီၣ်က့ၤအီၤ လၢအဒုၣ်အဒါ အစုပူၤလီၤ. 28 ဘၣ်ဆၣ်ဒီး တုၤအန့ၢ် တၢ်အိၣ်ဘှံး ဒီး မၤကဒီး တၢ်အၢ လၢနမဲာ်ညါလီၤ. ဒီးနလဲၤသဒၣ်အီၤ လၢအဒုၣ်အဒါ အစုပူၤ, ဒီးအဝဲသ့ၣ် ပၢအီၤလီၤ. မ့မ့ၢ် တုၤ အဟဲက့ၤကဒါက့ၤ, ဒီးကိးထီၣ်နၤ ဒီး, နဒိကနၣ် အကလုၢ် လၢမူခိၣ်, ဒီးနမၤပူၤမၤဖျဲးအီၤ အါဘျီ ဒ်နသး အိၣ် တၢ်ဒိၣ်ဒိၣ်ကလဲာ် အသိး, 29 ဒီးနအုၣ်နသး ထီဒါအီၤ ဒ်သိး နကဒုးဟဲက့ၤအီၤ ဆူနတၢ်သိၣ်တၢ်သီ အအိၣ်လီၤ. ဘၣ်ဆၣ်ဒီး ပာ်ကဖိအသး, ဒီးတကနၣ်ဘၣ် နတၢ်မၤလိာ်ဘၣ်. ဒီးမၤကမၣ်ဘၣ် နတၢ်စံၣ်ညီၣ် (လၢပှၤမ့ၢ် တိၢ်န့ၢ် အီၤ ဒီး, ကမူဝဲ လၢအပူၤလီၤ.) ဒီးသုးကွံာ် အဖံဘၣ်ခိၣ်, ဒီးပာ်ဆူၣ် အကိာ်, ဒီးတကနၣ်ဘၣ် တၢ်ဘၣ်လီၤ. 30 ဒီးနဝံသးစူၤအီၤ အါနံၣ်အါလါ, ဒီးအုၣ်နသးထီဒါ အီၤ လၢနသး လၢအအိၣ်ဝဲ လၢနဝံတဖၣ် အလိၤလီၤ. ဘၣ်ဆၣ်ဒီး တဒိးနူၤတဒိးနၢ်ဘၣ်, ဒီးနဟ့ၣ်လီၤကွံာ်အီၤ လၢကီၢ်တဖၣ် အပှၤဂီၢ်မုၢ် အစုပူၤလီၤ. 31 ဒီးမ့ၢ်နသးအိၣ်တၢ် ဒိၣ်ဒိၣ်ကလဲာ်ဒီး, နတမၤလၢာ်ကွံာ်ဘၣ်အီၤဘၣ်, နတလဲၤသဒၣ်ဘၣ်အီၤဘၣ်. အဂ့ၢ်ဒ်အံၤ, နမ့ၢ် ကစၢ်တဂၤ လၢအသူၣ်ကညီၤတၢ် သးကညီၤတၢ်, ဒီးသးအိၣ်တၢ်လီၤ. 32 ဒီးခဲကနံၣ်အံၤ တၢ်ဒိၣ်တၢ်ထီ, တၢ်အစိတၢ်အကမီၤ, တၢ်ပျံၤတၢ်ဖုးအလီၢ်, ကစၢ် လၢအတိၢ်န့ၢ် တၢ်အၢၣ်လီၤအီလီၤ, ဒီးတၢ်ဘျုးတၢ်ဖှိၣ်, ပကစၢ်ဧၢ, တၢ်ကိၢ်တၢ်ဂီၤ, လၢအဘၣ်ပှၤ, ဒီးပစီၤပၤတဖၣ်, ဒီးပပဒိၣ်ဖးဒိၣ်တဖၣ်, ဒီးပပှၤလုၢ်တၢ်အဒိၣ်တဖၣ်, ဒီးပဝံတဖၣ်, ဒီးပပၢ်တဖၣ်, ဒီးနပှၤဂီၢ်မုၢ် ခဲလၢာ် လၢအၤၡူၢ် အစီၤပၤတဖၣ် အမုၢ်နံၤ တုၤ မုၢ်မဆါ တနံၤအံၤ, မ်အသု တကဲထီၣ် တၢ်အဆံး လၢနမဲာ်ညါ တဂ့ၤ. 33 ဘၣ်ဆၣ်ဒီး လၢကယဲၢ် တၢ် လၢအဘၣ် ပှၤခဲလၢာ်န့ၣ် နတီနဲလိၤနဲလီၤ. အဂ့ၢ်ဒ်အံၤ, နမၤ တၢ်အမ့ၢ်အတီလီၤ. မ့မ့ၢ်ပဝဲဒၣ်အံၤ ပမၤ တၢ်အၢလီၤ. 34 ဒီးစီၤပၤမ့ၢ်ဂ့ၤ, ပပဒိၣ်ဖးဒိၣ် မ့ၢ်ဂ့ၤ, ပပှၤလုၢ်တၢ်အဒိၣ် မ့ၢ်ဂ့ၤ, ပပၢ် မ့ၢ်ဂ့ၤ, တတိၢ်န့ၢ်ဘၣ် နတၢ်သိၣ်တၢ်သီဘၣ်, ဒီးတဒိကနၣ်ဘၣ် နတၢ်မၤလိာ်, ဒီးနတၢ်အုၣ်နသး လၢနအုၣ်နသးထီဒါအီၤဘၣ်. 35 ဒီးတမၤဘၣ် နတၢ် လၢအဘီအမုၢ် အပူၤဘၣ်, ဒီး လၢနတၢ်ဂ့ၤဖးဒိၣ် လၢနဟ့ၣ်လီၤအီၤ, ဒီး လၢထံဧိၤကီၢ်ဧိၤ လဲၢ်ဝဲ ဒီးဂ့ၤဝဲ လၢအပူၤ လၢနဟ့ၣ်လီၤ လၢအမဲာ်ညါဘၣ်. ဒီးတဃၣ်ကွံာ်ဘၣ်အသး လၢတၢ်မၤအၢဘၣ်. 36 ဒီးကွၢ်ကွၢ်, ပမ့ၢ် တၢ်အကုၢ်အပှၤ လၢမုၢ်မဆါ တနံၤအံၤလီၤ. ဒီးထံဧိၤကီၢ်ဧိၤ လၢနဟ့ၣ်လီၤ ပပၢ် ဒ်သိး အကအီၣ် အတၤသၣ်, ဒီးအတၢ်ဂ့ၤ, ကွၢ်ကွၢ်, ပမ့ၢ် တၢ်အကုၢ်အပှၤ လၢအပူၤလီၤ. 37 ဒီးဟ့ၣ်တၢ် လၢအအါ လၢစီၤပၤတဖၣ် လၢနပာ် လၢပဖီခိၣ် လၢပတၢ်ဒဲးဘး အဃိလီၤ. ဒီးပၢဝဲ လၢပကစၢ်ဒၣ်ပဝဲ, ဒီး လၢပဆၣ်ဖိကီၢ်ဖိ အဒၢ ဖဲဒၣ်အသးလီၤ. ဒီးပဘၣ် တၢ်ကိၢ်တၢ်ဂီၤ ဒိၣ်မးလီၤ. 38 ဒီး လၢတၢ်ခဲလၢာ် အဃိန့ၣ် ပအၢၣ်လီၤအီလီၤ တၢ်အမ့ၢ်အတီ, ဒီးပကွဲးအီၤ, ဒီးပပဒိၣ်ဖးဒိၣ်, ဒီးပှၤလ့ၤဝံဖိ, ပှၤလုၢ်တၢ်အခိၣ်, စဲဃာ်ပနီၣ်တၢ်န့ၣ်လီၤ.


လံာ်စီၤနဃ့မယၤ. Nehemiah 10

1 ဒီးပှၤ လၢအစဲဃာ်ပနီၣ်တၢ် မ့ၢ်ဝဲ, တၢ်အခိၣ် စီၤဃကါလယၤ အဖိခွါ စီၤနဃ့မယၤ, ဒီးစီၤစံးဒကံယၤ, 2 စီၤစရါယၤ, စီၤဧစၤရယၤ, စီၤယံးရမံယၤ, 3 စီၤပၤ ၡဃူၢ်, စီၤအမၤရယၤ, စီၤမၤလကံယၤ, 4 စီၤဃးတူၣ်, စီၤၡဘၤနယၤ, စီၤမးလူး 5 စီၤဃၤရံၣ်, စီၤမရ့မိး, စီၤဧိၤဘါဒယၤ, 6 စီၤဒၤနံးယ့လး, စီၤကံးနသိၣ်, စီၤဘၤရူး, 7 စီၤမၡူလၣ်, စီၤအဘံယၣ်, စီၤမံယမံၣ်, 8 စီၤမၤဧါစယၤ, စီၤဘံးလကဲၤ, စီၤၡမါယၤလီၤ. အဝဲသ့ၣ်တဖၣ်န့ၣ်မ့ၢ် ပှၤလုၢ်တၢ်အဒိၣ်လီၤ. 9 ဒီးပှၤလ့ၤဝံဖိန့ၣ် စီၤအစၤနယၤ အဖိခွါ စီၤယ့ၤၡူ, စီၤဘံနူၤ, လၢစီၤဃ့နါဒး အဖိခွါ အကျါ, စီၤကးမံၤအ့လး, 10 ဒီး အဒီပုၢ်ဝဲၢ် စီၤၡဘၤနယၤ, စီၤဟိၤဒံယၤ, စီၤက့လံၤတၤ, စီၤပလါယၤ, စီၤဃၤနၣ်, 11 စီၤမံကၤ, စီၤရဃိာ်, စီၤဃၡၤဘယၤ, 12 စီၤစးကူၢ်, စီၤၡ့ရ့ဘယၤ, စီၤၡဘၤနယၤ, 13 စီၤဟိၤဒံယၤ, စီၤဘၤနံ, စီၤဘနံနူၤလီၤ. 14 ပှၤဂီၢ်မုၢ်အခိၣ်န့ၣ် စီၤပၤရိာ်, စီၤပၤဃးမိၤအး, စီၤဧ့ၤလၣ်, စီၤစးတူၤ, စီၤဘၤနံ, 15 စီၤဘူနံၤ, စီၤဧၤစကး, စီၤဘ့ဘဲၤ 16 စီၤအဒိနံယၤ, စီၤဘံးကဝဲၤ, စီၤဧၤဒံၣ်, 17 စီၤအ့ၤတၢ်, စီၤဃံးစကံယၤ, စီၤဧၤစူၢ်, 18 စီၤဟိၤဒံယၤ, စီၤဃၤၡူၣ်, စီၤဘ့စဲၤ, 19 စီၤဃၤရံာ်, စီၤဧၤနသိး, စီၤန့ဘဲၤ, 20 စီၤမၤကပံဧၣ်, စီၤမၡူလၣ်, စီၤဃ့စံၢ် 21 စီၤမၡ့စဘ့လး, စီၤစၤဒိး, စီၤယးဒူ, 22 စီၤပလၤတယၤ, စီၤဃၤနၣ်, စီၤဧနၤယၤ 23 စီၤဟိၤၡ့, စီၤဃနၤနယၤ, စီၤဃၤၡူာ်, 24 စီၤဟးလိဃ့ၣ်, စီၤဖံးလဃၤ, စီၤၡိဘ့း 25 စီၤရဃူၣ်, စီၤဃၡၤဘနၤ, စီၤမၤစ့ယၤ, 26 စီၤအဃံယၤ, စီၤဃၣ်နၣ်, စီၤဧၤနၣ်, 27 စီၤမးလူး, စီၤဃၤရံၣ်, စီၤဘၤနါလီၤ. ဒီး 28 ပှၤဂီၢ်မုၢ် လၢအအိၣ်လီၤတဲာ်, ပှၤလုၢ်တၢ်အဒိၣ်, ပှၤလ့ၤဝံဖိ, ပှၤပၢၤပဲတရီဖိ, ပှၤသးဝံၣ်တၢ်ဖိ, ပှၤနသံနးဖိ, ဒီး ကယဲၢ် ပှၤလၢအမၤလီၤမုၢ်လီၤဖးအသး ဒီး ကီၢ်တဖၣ် အပှၤဂီၢ်မုၢ် လၢယွၤ အတၢ်သိၣ်တၢ်သီ အဂီၢ် အမါ, အဖိခွါ, အဖိမုၣ်, ကယဲၢ် ပှၤအိၣ်ဒီး တၢ်သ့ၣ်ညါ, ဒီးအသူၣ်ဆး အသးဆး ခဲလၢာ်န့ၣ်, 29 စဲဘူး ဒီးဒီပုၢ်ဝဲၢ်, အပဒိၣ်တဖၣ်, ဒီးဆိၣ်လီၤအသး, ဒီးဆိၣ်တၢ် လၢအကလဲၤတၢ် လၢယွၤ အတၢ်သိၣ်တၢ်သီ အပူၤ လၢတၢ်ဟ့ၣ်ဝဲ လၢယွၤအခ့အပှၤ စီၤမိၤၡ့ အစုပူၤ, ဒီး လၢအကတိၢ်န့ၢ်, ဒီးမၤ ယွၤ ပကစၢ် အတၢ်မၤလိာ် ခဲလၢာ်, ဒီးအတၢ်စံၣ်ညီၣ်, ဒီးအတၢ်သိၣ်တၢ်သီ, 30 ဒီး လၢပတဟ့ၣ်ဘၣ် ပဖိမုၣ် လၢပှၤကီၢ်ဖိ, ဒီး ပတဟံးန့ၢ်ဘၣ် အဖိမုၣ် လၢပဖိခွါ အဂီၢ်ဘၣ်. 31 ဒီးပှၤကီၢ်ဖိ မ့ၢ်ဟဲစိာ် တၢ်တမံၤမံၤ, ဒီးတၢ်အီၣ် တမံၤမံၤ, ဒ်သိး အကဆါဝဲ လၢမုၢ်အိၣ်ဘှံးအနံၤ ဒီး, လၢပတပှ့ၤဘၣ်အီၤ လၢမုၢ်အိၣ်ဘှံးနံၤဂ့ၤ, လၢမုၢ်စီဆှံ အနံၤဂ့ၤန့ၣ်ဘၣ်. ဒီး လၢပကပာ်လီၤတဲာ် နွံနံၣ်တနံၣ်, ဒီးပျၢ် တၢ်ကမၣ် ခဲလၢာ်လီၤ. 32 ဒီးပမၤဂၢၢ်မၤကျၢၤ တၢ်မၤလိာ် ပှၤ လၢပကဟ့ၣ် စ့ တၡက့လး သၢပူတပူ တနံၣ်အဂီၢ် တနံၣ်အဂီၢ် လၢပတၢ်မၤ ပကစၢ်အဟံၣ် အတၢ် အဂီၢ်, 33 လၢကိၣ် တၢ်အဂ့ၢ်အဂီၢ်, လၢတၢ်မၤဘူၣ်ကိၣ် တထံၣ်ဃီ အဂီၢ်, လၢတၢ်လုၢ်မ့ၣ်အူ တထံၣ်ဃီ လၢအိၣ်ဘှံးနံၤ အဂီၢ်, လၢလါထီၣ်သီ အနံၤ အဂီၢ်, လၢတၢ်သ့ၣ်ပာ်အဘူၣ်တဖၣ် အဂီၢ်, ဒီး လၢတၢ်စီဆှံတဖၣ် အဂီၢ်, ဒီး လၢတၢ်လုၢ်တၢ်ဒဲးဘး အဂီၢ်, ဒ်သိး အကမၤ တၢ်ပူၤဖျဲး လၢအံၣ်စရ့လး အဂီၢ်, ဒီး လၢပကစၢ်အဟံၣ် အတၢ်မၤ ခဲလၢာ် အဂီၢ်လီၤ. 34 ဒီးပဖးတၢ် လၢပှၤလုၢ်တၢ်အဒိၣ်, လၢပှၤလ့ၤဝံဖိ, ဒီး လၢပှၤဂီၢ်မုၢ်အကျါ လၢတၢ်မၤဘူၣ်သ့ၣ်မုၣ် အဂီၢ် ဒ်သိး အကဟဲစိာ်ဝဲဆူ ယွၤအဟံၣ်ပူၤ, ဒ်ပပၢ်အဟံၣ် အသိးန့ၣ်, လၢတၢ်သ့ၣ်အဆၢဖး အကတီၢ်, တနံၣ်ဘၣ်တနံၣ်, ဒ်သိး အကဆူးထီၣ်ဝဲ လၢယွၤ ပကစၢ် အတၢ်လုၢ်လီၢ် အဖီခိၣ်, ဒ်တၢ်ကွဲးအသး လၢတၢ်သိၣ်တၢ်သီ အပူၤ, 35 ဒီးဒ်သိး ပကဟဲစိာ် ပဟီၣ်ခိၣ် အတၤသၣ်ဆိ, ဒီး ကယဲၢ် သ့ၣ် အတၤသၣ် ခဲလၢာ် အတၤသၣ်ဆိ တနံၣ်ဘၣ်တနံၣ် ဆူ ယွၤအဟံၣ်ပူၤ, 36 ဒီးပဖိခွါ အဝဲၢ်ကိ, ဒီးပဆၣ်ဖိကီၢ်ဖိ အဒၢအဖိဝဲၢ်ကိ (ဒ်တၢ်ကွဲးအသး လၢတၢ်သိၣ်တၢ်သီ အပူၤ အသိး), ဒီးပဂီၤဖံး အဖိဝဲၢ်ကိ, ဒီးပသိပမဲာ်တဲးလဲး အဖိဝဲၢ်ကိ, ဒ်သိး ပကဟဲစိာ်ဆူ ယွၤအဟံၣ်ပူၤ, ဆူပှၤလုၢ်တၢ်အဒိၣ် အအိၣ် လၢအမၤတၢ် လၢပကစၢ် အဟံၣ်ပူၤ, 37 ဒီးဒ်သိး ပကဟဲစိာ် ပကိၣ်သံကစဲာ်အဆိ, ဒီးပတၢ်မၤဘူၣ်, ဒီးသ့ၣ်အကလုာ်ကလုာ် အတၤသၣ်, စပံးထံအသီ, ဒီး သိ ဆူပှၤလုၢ်တၢ်အဒိၣ်, ဆူ ယွၤအဟံၣ်ဒၢးတဖၣ် အပူၤ, ဒီးပဟီၣ်ခိၣ် အတၢ်ဆံဆဲၣ်ပူတပူ ဆူ ပှၤလ့ၤဝံဖိ အအိၣ် လီၤ. အဂ့ၢ်ဒ်အံၤ, ပှၤလ့ၤဝံဖိန့ၣ် ဟံးန့ၢ် တၢ်ဆံဆဲၣ်ပူတပူ လၢကယဲၢ် ဝ့ၢ်ခဲလၢာ် အပူၤ ဖဲပမၤ ဟီၣ်ခိၣ်န့ၣ်လီၤ. 38 ဒီးတုၤ ပှၤလ့ၤဝံဖိ ဟံးန့ၢ် တၢ်ဆံဆဲၣ်ပူတပူဒီး, စီၤအၤဟရိၣ် အဖိခွါ ပှၤလုၢ်တၢ်အဒိၣ် ဘၣ်အိၣ်ဒီး ပှၤလ့ၤဝံဖိ, ဒီးပှၤလ့ၤဝံဖိ ဘၣ်ဟဲစိာ် တၢ်ဆံဆဲၣ်ပူတပူ အတၢ်ဆံဆဲၣ်ပူတပူ ဆူပကစၢ်အဟံၣ်, ဆူဒၢးတဖၣ် အပူၤ, ဆူတၢ်ပာ်ဖှိၣ် အဟံၣ်ပူၤလီၤ. 39 အဂ့ၢ်ဒ်အံၤ, ပှၤအံၣ်စရ့လးဖိ, ဒီးပှၤလ့ၤဝံဖိ ဘၣ်ဟဲစိာ် ဘုဧိၤဟုဧိၤ, ဒီးစပံးထံအသီ, ဒီးသိ အတၢ်မၤဘူၣ်ဆူ ဒၢးတဖၣ် အပူၤ ဖဲ တၢ်အလီၢ်စီဆှံ အဃၢၤအဃိၢ် အိၣ်ဝဲ, ဒီးဖဲပှၤလုၢ်တၢ်အဒိၣ် လၢအမၤတၢ် အခ့အပှၤအတၢ်, ဒီးပှၤပၢၤပဲတရီဖိ, ဒီးပှၤသးဝံၣ်တၢ်ဖိ အိၣ်ဝဲလီၤ. ဒီးပတလဲၤသဒၣ်ဘၣ် ပကစၢ် အဟံၣ်ဘၣ်.


လံာ်စီၤနဃ့မယၤ. Nehemiah 11

1 ဒီးပှၤဂီၢ်မုၢ် အပဒိၣ်ဖးဒိၣ်တဖၣ်န့ၣ် အိၣ်ဝဲဆိးဝဲ လၢယရူၤၡလ့ၣ် အပူၤလီၤ. ဒီးပှၤဂီၢ်မုၢ် လၢအအိၣ်လီၤတဲာ်တဖၣ်န့ၣ် ဖးဝဲ, ဒ်သိး ပှၤတဂၤ လၢပှၤဆံဆဲၣ်ဂၤ အကျါ ကဟဲ အိၣ်ဝဲဆိးဝဲ လၢဝ့ၢ်စီဆှံ ယရူၤၡလ့ၣ် အပူၤ, ဒီးပှၤခွံဂၤ လၢပှၤဆံဆဲၣ်ဂၤ အကျါ လၢဝ့ၢ်တဖၣ် အပူၤလီၤ. 2 ဒီးပှၤဂီၢ်မုၢ် ဆိၣ်ဂ့ၤ ကယဲၢ် ပှၤကညီ လၢအသးအိၣ်တီနံဒၣ်တၢ် လၢအကအိၣ်ဝဲဆိးဝဲ လၢယရူၤၡလ့ၣ် အပူၤလီၤ. 3 ဒီးအအံၤမ့ၢ် ကီၢ်အခိၣ်တဖၣ် လၢအအိၣ်ဝဲဆိးဝဲ လၢယရူၤၡလ့ၣ် အပူၤလီၤ. မ့မ့ၢ် လၢယူဒၤ အဝ့ၢ်တဖၣ် အပူၤန့ၣ် ပှၤအိၣ်ဝဲဆိးဝဲ လၢအတၢ်ဟံးဃာ်ဒၣ်ဝဲ အပူၤ လၢအဝ့ၢ်တဖၣ် အပူၤ စုာ်စုာ်, အံၣ်စရ့လး, ပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤနသံနးဖိ, ဒီးစီၤၡလိၤမိၤ အခ့အပှၤ အဖိအလံၤလီၤ. 4 ဒီးပှၤ လၢပှၤယူဒၤဖိ အကျါ, ဒီးပှၤ လၢပှၤဘံၣ်ယၤမံၣ်ဖိ အကျါတဖၣ် အိၣ်ဝဲဆိးဝဲ လၢယရူၤၡလ့ၣ် အပူၤလီၤ. လၢယူဒၤဖိ အကျါန့ၣ်, စီၤဧသါယၤ, စီၤဧူးစံယါ အဖိခွါ စီၤစကၤရယၤ အဖိခွါ, စီၤအမၤရယၤ အဖိခွါ, စီၤၡဖးတယၤ အဖိခွါ, စီၤမၤဟလၤက့လး အဖိခွါ, လၢစီၤဖ့ၤရ့း အဖိခွါအကျါလီၤ. 5 စီၤဘၤရူး အဖိခွါ စီၤမၤစ့ယၤ, စီၤကိးလဃိစ့ၤ အဖိခွါ စီၤဃစါယၤ အဖိခွါ, စီၤဧဒါယၤ အဖိခွါ, စီၤယိၤရံာ် အဖိခွါ, စီၤစကၤရယၤ အဖိခွါ, စီၤၡံလိနံၤ အဖိခွါလီၤ. 6 စီၤဖ့ၤရ့း အဖိခွါ ခဲလၢာ် လၢအအိၣ်ဝဲဆိးဝဲ လၢယရူၤၡလ့ၣ် အပူၤန့ၣ်မ့ၢ် ပှၤအဆူၣ် လွံၢ်ကယၤ ဃုဆံ ဃိးဂၤလီၤ. 7 ဒီးအအံၤမ့ၢ် ဘံၣ်ယၤမံၣ် အဖိ စီၤမၡူလၣ် အဖိခွါ စီၤစၤလူၤ, စီၤယိၤဧ့း အဖိခွါ, စီၤပဒါယၤ အဖိခွါ, စီၤကိလယၤ အဖိခွါ, စီၤမၤစ့ယၤ အဖိခွါ, စီၤအံသံၤအ့လး အဖိခွါ, စီၤယၡၤယါ အဖိခွါလီၤ. 8 ဒီး လၢအလီၢ်ခံန့ၣ် စီၤကးဘဲ, စီၤစၤလဲၤ, ပှၤခွံကယၤ ခံဆံ ဃိးဂၤလီၤ. 9 ဒီးစီၤစံးကရံး အဖိခွါ စီၤယိၤအ့လး မ့ၢ် ပှၤကွၢ်အီၤ, ဒီး စီၤစနူအၤ အဖိခွါ စီၤယူဒၤမ့ၢ် ပှၤအိၣ်ဝဲ လၢဝ့ၢ် အဖီခိၣ် ခံဂၤတဂၤလီၤ. 10 ဒီး လၢပှၤလုၢ်တၢ်အဒိၣ် အကျါန့ၣ် စီၤယိၤရံာ် အဖိခွါ စီၤယဒါယၤ, စီၤယၤကံၣ်လီၤ. 11 စီၤဃံးလကံယၤ အဖိခွါ စီၤစရါယၤ, စီၤမၡူလၣ် အဖိခွါ, စီၤစၤဒိး အဖိခွါ, စီၤမရၤယိး အဖိခွါ, စီၤအဃံးတူာ် အဖိခွါမ့ၢ် ပှၤကွၢ်ယွၤအဟံၣ်လီၤ. 12 ဒီးအဒီပုၢ်ဝဲၢ် လၢအမၤ ဟံၣ် အတၢ်မၤတဖၣ်န့ၣ်မ့ၢ် ပှၤဃိးကယၤ ခံဆံခံဂၤ, ဒီးစီၤယရိဃၣ် အဖိခွါ စီၤဧၤဒါယၤ, စီၤပလၤလယၤ အဖိခွါ, စီၤအးမစံ အဖိခွါ, စီၤစကၤရယၤ အဖိခွါ, စီၤပၤၡဃူၢ် အဖိခွါ, စီၤမၤလကံယၤ အဖိခွါ, 13 ဒီးအဒီပုၢ်ဝဲၢ်, ပၢ်အခိၣ်တဖၣ်, ပှၤခံကယၤ လွံၢ်ဆံခံဂၤ, ဒီးစီၤဧစၤရ့လး အဖိခွါ, စီၤဧမၤၡဲ, စီၤအၤဃစဲၤ အဖိခွါ, စီၤမၡံးလ့မိး အဖိခွါ, စီၤအံးမ့ၢ် အဖိခွါ, 14 ဒီးအဒီပုၢ်ဝဲၢ်, ပှၤအဒိၣ်အဆူၣ် ပှၤတကယၤ ခံဆံဃိးဂၤ, ဒီးပှၤကွၢ်အီၤ မ့ၢ် စီၤဟးကဒိလံၣ် အဖိခွါ, စီၤစးဘဒ့ၤအ့လးလီၤ. 15 ဒီး လၢပှၤလ့ၤဝံဖိ အကျါန့ၣ် စီၤဃၤၡူာ် အဖိခွါ, စီၤၡၤမါယၤ, စီၤဧးစရံကၣ် အဖိခွါ, စီၤဃၡၤဘယၤ အဖိခွါ, စီၤဘူနံၤလီၤ. 16 ဒီး လၢပှၤလ့ၤဝံဖိ အခိၣ်တဖၣ် အကျါန့ၣ် စီၤၡၤဘသဲၤ, ဒီးစီၤယိစဘးန့ၣ် ကွၢ် ယွၤအဟံၣ် အတၢ်မၤ လၢအအိၣ် လၢခိလီၤ. 17 တုၤ ပှၤသးဝံၣ်တၢ် လၢတၢ်စံးထီၣ်ပတြၢၤဒီး, စီၤမးတၤနယၤ, စီၤမံၤကါ အဖိခွါ, စီၤစးဘဒံၤ အဖိခွါ, စီၤအၤစာ် အဖိခွါန့ၣ်မ့ၢ် ပှၤအခိၣ် လၢအမၤဆိဝဲလီၤ. စီၤဘးကဘူကယၤမ့ၢ် ပှၤခံဂၤတဂၤ လၢအဒီပုၢ်ဝဲၢ် အကျါ, ဒီးစီၤၡံမူၤ အဖိခွါ စီၤဧၤဘဒါ, စီၤကၤလလး အဖိခွါ, စီၤယဒူသူၣ် အဖိခွါလီၤ. 18 ဒီးပှၤလ့ၤဝံဖိ အိၣ်ဝဲ လၢဝ့ၢ်စီဆှံ အပူၤ ခဲလၢာ်န့ၣ်မ့ၢ် ပှၤခံကယၤ ဃိးဆံလွံၢ်ဂၤလီၤ. 19 ဒီးပှၤပၢၤပဲတရီဖိ, စီၤဧးကူာ်, စီၤတၤလမိၣ်, ဒီးအဒီပုၢ်ဝဲၢ် လၢၢ်အပၢၤပဲတရီတဖၣ်န့ၣ်မ့ၢ် ပှၤတကယၤ နွံဆံ ခံဂၤလီၤ. 20 ဒီးပှၤအိၣ်လီၤတဲာ် လၢအံၣ်စရ့လး အကျါ, လၢပှၤလုၢ်တၢ်အဒိၣ် အကျါ, ပှၤလ့ၤဝံဖိ အကျါန့ၣ် အိၣ်ဝဲ လၢယူဒၤ အဝ့ၢ်တဖၣ် အပူၤ, လၢအတၢ်န့ၢ်သါအပူၤ စုာ်စုာ်လီၤ. 21 ဒီးပှၤနသံနးဖိ အိၣ်ဝဲဆိးဝဲ လၢဧိၤဖ့လး, စီၤစံဃၤ, ဒီးစီၤကံးၡပၤန့ၣ် အိၣ်ဝဲ လၢပှၤနသံနးဖိ အဖီခိၣ်လီၤ. 22 ပှၤကွၢ်ပှၤလ့ၤဝံဖိ လၢယရူၤၡလ့ၣ် အပူၤန့ၣ်မ့ၢ် စီၤဧူၤစံ, စီၤဘၤနံ အဖိခွါ, စီၤဃၡၤဘယၤ အဖိခွါ, စီၤမးတၤနယၤ အဖိခွါ, စီၤမံၤကါ အဖိခွါလီၤ. ယွၤအဟံၣ် အတၢ်မၤ အခိၣ်န့ၣ်မ့ၢ် ပှၤလၢစီၤအၤစာ် အဖိခွါ, လၢပှၤသးဝံၣ်တၢ်ဖိ အကျါလီၤ. 23 အဂ့ၢ်ဒ်အံၤ, စီၤပၤ မၤလိာ် လၢအဂ့ၢ်အကျိၤ, ဒီးတၢ်အိၣ်ကျၢၤဝဲ လၢပှၤသးဝံၣ်တၢ်ဖိ အဂီၢ် ကအိၣ် တနံၤအဂီၢ် တနံၤအဂီၢ်လီၤ. 24 ဒီးစီၤမၡ့ၤစဘ့လး အဖိခွါ စီၤပသၤဃိယၤ လၢစီၤယူဒၤ အဖိခွါ စီၤစ့ရၤအဖိ အကျါ တဂၤ အိၣ်ဝဲ လၢစီၤပၤ အစု အဃၢၤ လၢကယဲၢ် တၢ်ဘၣ်ဃးဒီး ပှၤဂီၢ်မုၢ် အဂီၢ်လီၤ. 25 ဒီး လၢတဝီတဖၣ် လၢအဟီၣ်ခိၣ် အကဝီၤ အပူၤန့ၣ် ပှၤလၢပှၤယူဒၤဖိအကျါတဖၣ် အိၣ်ဝဲဆိးဝဲ လၢကံးရယးအၢ်ဘၤ, ဒီး လၢအတဝီတဖၣ် အပူၤ, ဒီး လၢဒံၤဘိၣ်, ဒီး လၢအတဝီတဖၣ် အပူၤ, ဒီး လၢယကၤဘစ့လး, ဒီး လၢအတဝီတဖၣ် အပူၤ, 26 ဒီး လၢယ့ၤၡူ အပူၤ, ဒီး လၢမိလဒၤ ပူၤ, ဒီး လၢဘ့ၤသပၤလ့း အပူၤ, 27 ဒီး လၢဃစၢ်ၡူဧလး အပူၤ, ဒီး လၢဘ့ၢ်ၡဘၤ, ဒီး လၢအတဝီတဖၣ် အပူၤ, 28 ဒီး လၢစံကလး အပူၤ, ဒီး လၢမကိနၤ, ဒီး လၢအတဝီတဖၣ် အပူၤ, 29 ဒီး လၢဧ့ၣ်ရံမိၣ် အပူၤ, ဒီး လၢစၤရဧၤ အပူၤ, ဒီး လၢယၢ်မူသး အပူၤ, 30 လၢစါနိၤ, ဧဒူးလၣ်, ဒီးအတဝီတဖၣ် အပူၤ, လၢလၤကံၣ်, ဒီးအဟီၣ်ခိၣ် အကဝီၤတဖၣ် အပူၤ, ဧစ့ကၤ, ဒီးအတဝီတဖၣ် အပူၤလီၤ. ဒီးအိၣ်ဝဲဆိးဝဲ လၢဘ့ၢ်ၡဘၤ ပၢၢ်လၢကစၢၢ်ကဆူး ဟံၣ်နိၣ်လီၤ. 31 ပှၤဘံၣ်ယၤမံၣ်ဖိ လၢက့ဘၤန့ၣ် အိၣ်ဝဲ လၢမံးကမၣ်, ဒီး လၢဂဲ, ဒီးဘ့ၤသ့လး, ဒီး လၢအတဝီတဖၣ် အပူၤ, 32 လၢဧၤနသိး, လၢနိၤဘး, လၢဧနၤနယၤ 33 လၢဃါစိၢ်, လၢရၤမါ, လၢကံးတယၣ်, 34 လၢဃၤဒံး, လၢစဘိဧံၣ်, လၢနဘးလး, 35 လၢလိး, ဒီး လၢအိနိၤ, ပှၤစိးပျၤတၢ်ဖိ အကစၢၢ်ကဆူးလီၤ. 36 ဒီး လၢပှၤလ့ၤဝံဖိ အဂ့ၢ်န့ၣ် တၢ်နီၤဖးဝဲ လၢယူဒၤ, ဒီး လၢဘံၣ်ယၤမံၣ် အပူၤန့ၣ်လီၤ.

1 ဒီးအအံၤမ့ၢ် ပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအဟဲထီၣ် ဒီးစီၤၡၤလတံၤအ့လး အဖိခွါ စီၤစရူဘၤဘ့လး, ဒီး စီၤယ့ၤၡူ, စီၤစရါယၤ, စီၤယံးရမံယၤ, စီၤဧ့စြၤ, 2 စီၤအမၤရယၤ, စီၤမးလူး, စီၤဃးထူၣ်, 3 စီၤၡကါနယၤ, စီၤရဃူၣ်, စီၤမရ့မိး 4 စီၤဧံးဒိၤ, စီၤကံးနသိၤ, စီၤအဘံယၤ, 5 စီၤမံယမံၣ်, စီၤမၤဒယၤ, စီၤဘံလကၤ, 6 စီၤၡမါယၤ, ဒီးစီၤယိၤရံာ်, စီၤယဒံယၤ, 7 စီၤစးလူၤ, စီၤဧၤမိး, စီၤဃံလကံယၤ, စီၤယဒံယၤလီၤ. အဝဲသ့ၣ်တဖၣ်န့ၣ်မ့ၢ် ပှၤလုၢ်တၢ်အဒိၣ်အခိၣ်, ဒီးပှၤ လၢအဒီပုၢ်ဝဲၢ် အကျါ လၢစီၤယ့ၤၡူ အမုၢ်နံၤတဖၣ်န့ၣ်လီၤ. 8 ဒီးပှၤလ့ၤဝံဖိန့ၣ်, စီၤယ့ၤၡူ, စီၤဘံနူၤ, စီၤကးမံၤအ့လး, စီၤၡ့ရ့ဘယၤ, စီၤယူဒၤ, စီၤမးတၤနယၤ အိၣ်ဝဲ လၢတၢ်သးဝံၣ် အဖီခိၣ်, အဝဲဒၣ် ဒီးအဒီပုၢ်ဝဲၢ်လီၤ. 9 ဒီးစီၤဘးကဘူကယၤ, ဒီးစီၤဧူးနံၤ, အဝဲသ့ၣ် အဒီပုၢ်ဝဲၢ် အိၣ်သဃီၤ ဒီးအီၤ လၢပၢၤတၢ် အပူၤလီၤ. 10 ဒီးစီၤယ့ၤၡူ ထီၣ်ဖိ စီၤယိယၤကံၣ်, ဒီးစီၤယိယၤကံၣ် ထီၣ်ဖိ စီၤအ့လယၤၡံာ်, ဒီးစီၤအ့လယၤၡံာ် ထီၣ်ဖိ စီၤယိယဒၤ, 11 ဒီးစီၤယိယဒၤ ထီၣ်ဖိ စီၤယိနၤသၣ်, ဒီးစီၤယိနၤ သၣ်ထီၣ်ဖိ စီၤယးဒူၤလီၤ. 12 ဒီး လၢစီၤယိယၤကံၣ် အမုၢ်နံၤန့ၣ် ပှၤလုၢ်တၢ်အဒိၣ်, ပၢ်တဖၣ် အခိၣ်, မ့ၢ် စီၤမရါယၤ ဘၣ်ဃးဒီး စီၤစရါယၤ, စီၤဃနၤနယၤ ဘၣ်ဃးဒီး စီၤယံးရမံယၤ, 13 စီၤမၡူလၣ် ဘၣ်ဃးဒီး စီၤဧ့စြၤ, စီၤယိဃၤနၣ် ဘၣ်ဃးဒီး စီၤအမၤရယၤ, 14 စီၤယိနၤ သၣ်ဘၣ်ဃးဒီး စီၤမံလကူၤ, စီၤယိၤသး ဘၣ်ဃးဒီး စီၤၡဘၤနယၤ, 15 စီၤဧၤဒနၤ ဘၣ်ဃးဒီး စီၤဃၤရံၣ်, စီၤဃ့လကံ ဘၣ်ဃးဒီး စီၤမရၤယိာ်, 16 စီၤစကၤရယၤ ဘၣ်ဃးဒီး စီၤဧံးဒိၤ, စီၤမၡူလၣ် ဘၣ်ဃးဒီး စီၤကံးနသိၣ်, 17 စီၤစံးကရံး ဘၣ်ဃးဒီး စီၤအဘံယၤ, စီၤပံးလတဲၤ ဘၣ်ဃးဒီး စီၤမံးနယၤမံၣ် ဘၣ်ဃးဒီး စီၤမိၤဧၤဒယၤ, 18 စီၤၡးမူၤ ဘၣ်ဃးဒီး စီၤဘံလကၤ, စီၤယိနၤသၣ် ဘၣ်ဃးဒီး စီၤၡမါယၤ, 19 စီၤမးတနဲ ဘၣ်ဃးဒီး စီၤယိၤရံာ်, စီၤဧူးစံ ဘၣ်ဃးဒီး စီၤယဒံယၤ, 20 စီၤကးလဲၤ ဘၣ်ဃးဒီး စီၤစးလဲၤ, စီၤဧၤဘ့ၢ် ဘၣ်ဃးဒီး စီၤဧးမိး, 21 စီၤဃၡၤဘယၤ ဘၣ်ဃးဒီး စီၤဃံးလကံယၤ, စီၤနၤသန့လး ဘၣ်ဃးဒီး စီၤယဒံယၤလီၤ. 22 လၢစီၤအ့လယၤၡံာ်, စီၤယိယဒၤ, ဒီးစီၤယိဃၤနၣ်, ဒီး စီၤယးဒူ အမုၢ်နံၤန့ၣ် ပှၤလ့ၤဝံဖိ အမံၤ ဆဲးလီၤအသး လၢအပၢ်တဖၣ် အခိၣ်, ဒီးပှၤလုၢ်တၢ်အဒိၣ် တုၤလီၤ လၢပှၤပၤရၣ်ဖိ အစီၤပၤ ဒၤရယါဝ့ၣ်လီၤ. 23 ဒီးစီၤလ့ၤဝံ အဖိခွါ, ပၢ်တဖၣ် အခိၣ် အမံၤကွဲးအသး လၢလံာ်ကွဲးနီၣ်တၢ် အပူၤ တုၤလၢစီၤအ့လယၤၡံာ် အဖိခွါ စီၤယိဃၤနၣ် အမုၢ်နံၤတဖၣ်လီၤ. 24 ဒီးပှၤလ့ၤဝံဖိအခိၣ်န့ၣ် စီၤဃၡၤဘယၤ, စီၤၡ့ရ့ဘယၤ, ဒီးစီၤကးမ့ၤအ့လး အဖိခွါ စီၤယ့ၤၡူ အိၣ်ဝဲသဃီၤ ဒီးအဒီပုၢ်ဝဲၢ် တတီၤ ဒီးတတီၤ, ဒ်သိး အကစံးထီၣ်ပတြၢၤတၢ်, ဒီးသးဝံၣ်တၢ် ဒ်ယွၤအခ့အပှၤ စီၤဒၤဝံး အတၢ်မၤလိာ် အသိးန့ၣ်လီၤ. 25 စီၤမးတၤနယၤ, ဒီးစီၤဘးကဘူကယၤ, စီၤဧိၤဘါဒယၤ, စီၤမၡူလၣ်, စီၤတၤလမိၣ်, စီၤဧးကူာ်န့ၣ်မ့ၢ် ပှၤပၢၤပဲတရီဖိ လၢအပၢၤတၢ် ဖဲပဲတရီ အတၢ်ပာ်ဖှိၣ်အလီၢ်လီၤ. 26 အဝဲသ့ၣ်တဖၣ်န့ၣ် အိၣ်ဝဲ လၢစီၤယိယၤကံၣ်, စီၤယ့ၤၡူ အဖိခွါ, စီၤယိၤစဒး အဖိခွါ အမုၢ်နံၤ, ဒီး လၢပဒိၣ်ဖးဒိၣ် စီၤနဃ့မယၤ, ဒီးပှၤလုၢ်တၢ်အဒိၣ်, ပှၤကွဲးလံာ် စီၤဧ့စြၤ အမုၢ်နံၤန့ၣ်လီၤ. 27 ဒီးတုၤ အပာ်စီဆှံ ယရူၤၡလ့ၣ် အခိၣ်ဒူဒီး, ဃုဝဲ လၢပှၤလ့ၤဝံဖိ လၢအလီၢ် ခဲလၢာ် အပူၤ ဒ်သိး အကမၤ တၢ်ပာ်စီဆှံန့ၣ် အိၣ်ဒီး အသူၣ်ခုအသးခု, ဒီးတၢ်စံးထီၣ်ပတြၢၤ, ဒီးတၢ်သးဝံၣ်, ဒီးစှၢၣ်စှံး, သီတူၢ်, ဒီးတနၢ်လီၤ. 28 ဒီးပှၤသးဝံၣ်တၢ်ဖိ ဟဲအိၣ်ဖှိၣ်ရိဖှိၣ် လၢပှၢ်လၢ်ကျါ အိၣ်ဝးတရံး ယရူၤၡလ့ၣ်, ဒီး လၢနတိဖၤဖိ အတဝီတဖၣ် အပူၤ, 29 ဒီး လၢကံးလကၤလး အဟံၣ်, ဒီး လၢက့ဘၤ, ဒီးဧၤစမၤဝ့း အဟီၣ်ခိၣ် အကဝီၤပူၤတဖၣ်လီၤ. အဂ့ၢ်ဒ်အံၤ, ပှၤသးဝံၣ်တၢ်ဖိ မၤ အတဝီတဖၣ် ဝးတရံး ယရူၤၡလ့ၣ်လီၤ. 30 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ မၤကဆှီထီၣ်အသး, ဒီးမၤကဆှီထီၣ် ပှၤဂီၢ်မုၢ်, ဒီးပဲတရီတဖၣ်, ဒီးတၢ်ခိၣ်ဒူလီၤ. 31 ယဟဲစိာ် ယူဒၤ အပဒိၣ်တဖၣ်ဆူ တၢ်ခိၣ်ဒူ အဖီခိၣ်, ဒီးယပာ် ပှၤသးဝံၣ်တၢ်ဖိ ခံဖုဖးဒိၣ်လီၤ. တဖုလဲၤဝဲ လၢစုထွဲတခီ လၢတၢ်ခိၣ်ဒူ အဖီခိၣ် ဆူပဲတရီတၢ်အ့ၣ်, 32 ဒီး လၢအလီၢ်ခံန့ၣ် လဲၤဝဲ လၢစီၤဟိၤၡၤယၤ, ဒီးပှၤယူဒၤဖိ အပဒိၣ်ဖးဒိၣ်တဖၣ် တဝာ်, 33 ဒီးစီၤဧစၤရယၤ, စီၤဧ့စြၤ, ဒီး စီၤမၡူလၣ်, 34 စီၤယူဒၤ, စီၤဘံၣ်ယၤမံၣ်, ဒီးစီၤၡမါယၤ, ဒီးစီၤယံးရမံယၤ, 35 ဒီးပှၤ လၢပှၤလုၢ်တၢ်အဒိၣ် အဖိခွါ အကျါ အိၣ်ဝဲ ဒီးကွဲၤ, စီၤစကၤရယၤ, စီၤယိနၤသၣ် အဖိခွါ, စီၤၡမါယၤ အဖိခွါ, စီၤမးတၤနယၤ အဖိခွါ, စီၤမံၤကါယၤ အဖိခွါ, စီၤစးကူၢ် အဖိခွါ, စီၤအၤစာ် အဖိခွါ, 36 ဒီးအဒီပုၢ်ဝဲၢ် စီၤၡမါယၤ, ဒီးစီၤဧစၤရ့လး, စီၤမံလလဲၤ, စီၤကံလလဲၤ, စီၤမၤဧၤ, စီၤနၤသန့လး, ဒီးစီၤယူဒၤ, စီၤဃနၤနံသ့ၣ်တဖၣ် အိၣ်ဝဲ ဒီး ယွၤအခ့အပှၤ စီၤဒၤဝံး အဒံၣ်ဒၢပီၤဒွါ, ဒီးပှၤကွဲးလံာ် စီၤဧ့စြၤ အိၣ်လၢအမဲာ်ညါလီၤ. 37 ဒီးဖဲပဲတရီ ထံထီၣ်ပၢၢ် လၢအအိၣ်သဃီၤ ဒီးအီၤန့ၣ် လဲၤထီၣ်ဝဲ လၢစီၤဒၤဝံး အဝ့ၢ်အဃီ, ဖဲတၢ်လဲၤထီၣ် လၢတၢ်ခိၣ်ဒူ လၢစီၤဒၤဝံး အဟံၣ် အဖီခိၣ်, ပၢၢ်လၢပဲတရီထံ လၢမုၢ်ထီၣ်တခီလီၤ. 38 ဒီးပှၤ လၢအသးဝံၣ်တၢ် တဖုဒၣ် လဲၤသဂၢၢ်အီၤ, ဒီးယပိာ်အခံ ဒီးပှၤဂီၢ်မုၢ် တဝာ်, လၢတၢ်ခိၣ်ဒူ လၢဖၣ်ကပူၤ တၢးထီ အဖီခိၣ် ပၢၢ်လၢတၢ်ခိၣ်ဒူလဲၢ်န့ၣ်, 39 ဒီး လၢပဲတရီ အ့ဖရဲၣ် အဖီခိၣ်, ဒီး လၢပဲတရီလီၢ်လံၤ အဖီခိၣ်, ဒီး လၢပဲတရီညၣ် အဖီခိၣ်, ဒီးတၢးထီ ဃနၤန့လး, ဒီးပဲတရီ မ့ၤအၤ, ပၢၢ်လၢပဲတရီ သိ ဒီးမဲာ်တဲးလဲး, ဒီးအိၣ်ကတီၢ် ဖဲပဲတရီဃိာ်လီၤ. 40 ဒီးပှၤခံဖု လၢအသးဝံၣ်တၢ် လၢယွၤအဟံၣ်ပူၤန့ၣ် ဆၢထၢၣ်ဝဲ, ဒီးယၤ, ဒီးပှၤပဒိၣ် တဝာ် အိၣ်ဒီး ယၤ, 41 ဒီးပှၤလုၢ်တၢ်အဒိၣ်, စီၤအ့ၤလယါကံၣ်, စီၤမၤစ့ယၤ, စီၤမံးနယၤမံၣ်, စီၤမံၤကါယၤ, စီၤအ့လံၤဧ့နံၤ, စီၤစကၤရယၤ, စီၤဃနၤနယၤန့ၣ် အိၣ်ဝဲ ဒီးကွဲၤ, 42 ဒီးစီၤမၤစ့ယၤ, ဒီးစီၤၡမါယၤ, ဒီးစီၤအလၤဧစၢ်, ဒီးစီၤဧူၤစံ, ဒီး စီၤယိဃၤနၣ်, ဒီးစီၤမၤလကံယၤ, ဒီးစီၤဧ့ၤလၣ်, ဒီးစီၤဧ့စ့ၢ်လီၤ. ဒီးပှၤသးဝံၣ်တၢ်ဖိ အုၣ်တၢ် လၢအကလုၢ်ဖးဒိၣ်, အိၣ်ဒီး ပှၤကွၢ်အီၤ စီၤယံးစရၤဃယၤလီၤ. 43 ဒီးတၢ် လၢမုၢ်တနံၤန့ၣ် ပှၤလုၢ် တၢ်လုၢ်ဖးဒိၣ်တဖၣ်, ဒီး သူၣ်ခုသးခုလီၤ. အဂ့ၢ်ဒ်အံၤ, ယွၤ ဒုးခုအသး လၢတၢ်သးခုဖးဒိၣ်, ဒီးအဖိအမါ, ဒီးဖိဒံဖိသၣ် သူၣ်ခုသးခု စ့ၢ်ကီး, ဒီးယရူၤၡလ့ၣ် အတၢ်သးခု ဟူထီၣ်ဝဲ လၢအယံၤလီၤ. 44 တၢ် လၢမုၢ်တနံၤန့ၣ် တၢ်ပာ်ပှၤတဖၣ် လၢဒၢးတဖၣ် အဖီခိၣ် လၢတၢ်ပာ်ဖှိၣ် အဂီၢ်, လၢတၢ်မၤဘူၣ် အဂီၢ်, လၢတၤသၣ်ဆိ အဂီၢ်, ဒီးတၢ်ဆံဆဲၣ်ပူတပူ အဂီၢ်, ဒ်သိး အကထၢဖှိၣ်တၢ် ဆူအပူၤ လၢဟီၣ်ခိၣ် အကဝီၤတဖၣ် အပူၤ, လၢဝ့ၢ်တဖၣ် အပူၤ, လၢပှၤလုၢ်တၢ်အဒိၣ်, ဒီးပှၤလ့ၤဝံဖိ အဂီၢ်, ဒ်တၢ်သိၣ်တၢ်သီ အသိးန့ၣ်လီၤ. အဂ့ၢ်ဒ်အံၤ, ပှၤယူဒၤဖိ သူၣ်ခုသးခု လၢပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအဆၢထၢၣ် အဃိလီၤ. 45 ဒီးပှၤသးဝံၣ်တၢ်ဖိ, ဒီးပှၤပၢၤပဲတရီဖိ တိၢ်န့ၢ် တၢ်ကွၢ်က့ၤ ဘၣ်ဃးဒီး အကစၢ်, ဒီးတၢ်ကွၢ်က့ၤ ဘၣ်ဃးဒီး တၢ်မၤကဆှီ, ဒ်စီၤဒၤဝံး ဒီးအဖိခွါ စီၤၡလိၤမိၤ အတၢ်မၤလိာ် အသိးန့ၣ်လီၤ. 46 အဂ့ၢ်ဒ်အံၤ, လၢစီၤဒၤဝံး, ဒီးစီၤအၤစာ် အမုၢ်နံၤ လၢပျၢၤန့ၣ် ပှၤသးဝံၣ်တၢ်ဖိ, ပှၤအုၣ်တၢ်စံးထီၣ်ပတြၢၤ ယွၤတဖၣ် အခိၣ် အိၣ်ဝဲလီၤ. 47 ဒီး လၢစီၤစရူဘၤဘ့လး ဒီးလၢစီၤနဃ့မယၤ အမုၢ်နံၤန့ၣ် အံၣ်စရ့လး ခဲလၢာ် ဟ့ၣ် ပှၤသးဝံၣ်တၢ်ဖိ, ဒီးပှၤပၢၤပဲတရီဖိ အဂီၢ်တဖၣ် လၢတနံၤအဂီၢ် တနံၤအဂီၢ်လီၤ. ဒီး ပာ် တၢ်စီဆှံ လၢပှၤလ့ၤဝံဖိ အဂီၢ်, ဒီးပှၤလ့ၤဝံဖိန့ၣ် ပာ် တၢ်စီဆှံတသါ လၢစီၤအၤဟရိၣ် အဖိ အဂီၢ်လီၤ.

1 တၢ် လၢမုၢ်တနံၤန့ၣ် ဖးဝဲ လၢလံာ်စီၤမိၤၡ့ အပူၤ လၢပှၤဂီၢ်မုၢ် အနၢ်ပူၤလီၤ. ဒီးထံၣ်န့ၢ် တၢ်ကွဲးအသး လၢအပူၤ လၢပှၤဧၣ်မိၣ်ဖိ, ဒီးပှၤမိၤအးဖိ တဘၣ်ဟဲနုာ်ဘၣ် လၢယွၤ အတၢ်အိၣ်ဖှိၣ် အပူၤ လီၤစိၤလီၤထီလီၤ. 2 အဂ့ၢ်ဒ်အံၤ, တဟဲသဂၢၢ်ဘၣ် ပှၤအံၣ်စရ့လးဖိ ဒီးကိၣ်, ဒီးထံဘၣ်. မ့မ့ၢ် အငါ စီၤဘံးလၣ် လၢစ့ ဒ်သိး အကဆိၣ်အၢအီၤလီၤ. ဘၣ်ဆၣ်ဒီး ပကစၢ် လဲလိာ် တၢ်ဆိၣ်အၢ လၢတၢ်ဆိၣ်ဂ့ၤလီၤ. 3 ဒီးတၢ်မၤအသး တုၤအနၢ်ဟူ တၢ်သိၣ်တၢ်သီဒီး, မၤလီၤဖှၣ် ပှၤဂီၢ်မုၢ်ဃါဃုာ်အသးတဖၣ် ဒီးအံၣ်စရ့လး လီၤ. 4 တၢ်န့ၣ် အမဲာ်ညါ ပှၤလုၢ်တၢ်အဒိၣ် လၢအကွၢ် ပကစၢ် အဟံၣ်အဒၢး စီၤဧ့လယၤၡံာ် ဒီတံၤဒီသကိး ဒီးစီၤတိၤဘံယၤ, 5 ဒီးကတဲာ်ကတီၤတ့ၢ် ဒၢးဖးဒိၣ် လၢအဂီၢ်, ဖဲပှၤ လၢသီပာ်ဖှိၣ် တၢ်မၤဘူၣ်လီၢ်ဘၣ်, ဒီးတၢ်အဃၢၤအဃိၢ်တဖၣ်, ဒီးဘုဧိၤဟုဧိၤ, ဒီးစပံးထံအသီ, ဒီးသိသ့ၣ်တဖၣ်, ဆံဆဲၣ်ပူတပူ, လၢတၢ်မၤလိာ်ဝဲ လၢပှၤဘၣ်ဟ့ၣ် ပှၤလ့ၤဝံဖိ, ဒီးပှၤသးဝံၣ်တၢ်ဖိ, ဒီးပှၤပၢၤပဲတရီဖိ, ဒီး တၢ်မၤဘူၣ် ဘၣ်ဃးဒီး ပှၤလုၢ်တၢ်အဒိၣ်လီၤ. 6 ဒီး လၢတၢ်မၤအသး ခဲလၢာ်န့ၣ် ယတအိၣ်ဘၣ် လၢယရူၤၡလ့ၣ် အပူၤဘၣ်. အဂ့ၢ်ဒ်အံၤ, လၢဘၤဘူၤလိၣ် အစီၤပၤ အၢ်တၤၡါၡတၤ အနံၣ် ပှဲၤထီၣ် သၢဆံခံနံၣ် တနံၣ်န့ၣ် ယဟဲဆူ စီၤပၤ အအိၣ်, ဒီး လၢမုၢ်နံၤတဖၣ် အကတၢၢ်န့ၣ် ယဃ့တၢ် လၢစီၤပၤလီၤ. 7 ဒီးယဟဲက့ၤဆူ ယရူၤၡလ့ၣ်, ဒီးယနၢ်ပၢၢ် တၢ်အၢ လၢစီၤအ့လယၤၡံာ် မၤဝဲ လၢစီၤတိၤဘံယၤ အဃိ, လၢအကတဲာ်ကတီၤန့ၢ်အီၤ လၢအဒၢးတဒၢး လၢယွၤအဟံၣ် အဂၢၤပူၤလီၤ. 8 ဒီးယသးကိၢ်ထီၣ် ဒိၣ်မးလီၤ. ဒီးယကွံာ်တ့ၢ်ကွံာ် စီၤတိၤဘံယၤ အဃၢၤအဃိၢ် ခဲလၢာ် လၢအဒၢးပူၤ ဆူခိလီၤ. 9 ဒီးယမၤလိာ်တၢ်, ဒီးပှၤမၤကဆှီထီၣ် ဒၢးတဖၣ်, ဒီးယဟဲစိာ်က့ၤ ဖဲန့ၣ် ယွၤအဟံၣ် အဃၢၤအဃိၢ်, ဒီးတၢ်မၤဘူၣ်, ဒီးလီၢ်ဘၣ်လီၤ. 10 ဒီးယသ့ၣ်ညါ လၢပှၤလ့ၤဝံဖိ အဂီၢ်တဖၣ်န့ၣ် ပှၤတဟ့ၣ်ဘၣ်အီၤဘၣ်. အဂ့ၢ်ဒ်အံၤ, ပှၤလ့ၤဝံဖိ, ဒီးပှၤသးဝံၣ်တၢ်ဖိ လၢအမၤ တၢ်မၤန့ၣ် ဃ့ၢ်လံ တဂၤဆူအဟီၣ်ခိၣ် အကဝီၤဒၣ်ဝဲ, တဂၤဆူအဟီၣ်ခိၣ် အကဝီၤဒၣ်ဝဲလံလီၤ. 11 ဒီးယဂ့ၢ်လိာ်ဘှီလိာ် ဒီးပဒိၣ်တဖၣ်, ဒီးယစံး, ပှၤလဲၤသဒၣ် ယွၤအဟံၣ်န့ၣ်မ့ၢ် အဘၣ်မနုၤလဲၣ်. ဒီးယဒုးအိၣ်ဖှိၣ်ရိဖှိၣ်အီၤ, ဒီးပာ်လီၤအီၤ လၢအလီၢ်န့ၣ်လီၤ. 12 တုၤနုၤတစု ပှၤယူဒၤဖိ ခဲလၢာ် ဟဲစိာ် ဘုဧိၤဟုဧိၤ, ဒီးစပံးထံအသီ, ဒီးသိသ့ၣ်တဖၣ် ဆံဆဲၣ်ပူတပူ ဆူတၢ်ပာ်ဖှိၣ်အလီၢ်န့ၣ်လီၤ. 13 ဒီးယပာ် ပှၤပၢၤတၢ်ပာ်ဖှိၣ်အလီၢ်, ပှၤလုၢ်တၢ်အဒိၣ် စီၤၡလ့မယၤ, ဒီးပှၤကွဲးလံာ် စီၤစၤဒိး, ဒီး လၢပှၤလ့ၤဝံဖိ အကျါန့ၣ် စီၤပဒါယၤ, ဒီး လၢအလီၢ်ခံန့ၣ် စီၤဃၤနၣ်, စီၤစးကူၢ် အဖိခွါ စီၤမးတၤနယၤ အဖိခွါလီၤ. အဂ့ၢ်ဒ်အံၤ, တၢ်ပာ်အီၤ လၢပှၤအကလုၢ်တီလီၤ. ဒီးအဝဲသ့ၣ် ဘၣ်ဟ့ၣ်နီၤဖးတၢ် လၢအဒီပုၢ်ဝဲၢ်တဖၣ်န့ၣ်လီၤ. 14 ယကစၢ်ဧၢ, သ့ၣ်နီၣ်ထီၣ်က့ၤ ယၤ လၢတၢ်န့ၣ်တမံၤ အဃိ တက့ၢ်. ဒီးတၢ်ဘျုးတၢ်ဖှိၣ် လၢအဒုးဘၣ် ယကစၢ်အဟံၣ်, ဒီးယတၢ်ကွၢ်က့ၤအီၤတဖၣ်န့ၣ် ထွါကွံာ် တဂ့ၤ. 15 လၢမုၢ်နံၤတဖၣ်န့ၣ် ယထံၣ်ဘၣ် လၢယူဒၤဖိ အကျါ ပှၤယီၢ်နီၣ်စံၢ်စပံးသၣ် လၢမုၢ်အိၣ်ဘှံးအနံၤ, ဒီးဟဲစိာ် ဘုကဒိၣ်, ဒီးပဒၢးထီၣ်တၢ် လၢကသ့ၣ်ယီၤ အလိၤ, ဒီးစပံးထံ စ့ၢ်ကီး, ဒီးစပံးသၣ်, ဒီးချၢၣ်ဒၢသၣ်, ဒီးတၢ်ပဒၢး အကလုာ်ကလုာ် လၢအဟဲစိာ်ဆူ ယရူၤၡလ့ၣ် လၢမုၢ်အိၣ်ဘှံး အနံၤလီၤ. ဒီးယအုၣ်ယသး လၢအဂ့ၢ်အကျိၤ လၢမုၢ်တနံၤ လၢအဆါ တၢ်အီၣ်လီၤ. 16 ဒီးပှၤစိၢ်ဖိ အိၣ်ဝဲဆိးဝဲ လၢအဟဲစိာ် ညၣ်, ဒီးလဲာ်တၢ် ကၤတၢ် အကလုာ်ကလုာ်, ဒီး လၢမုၢ်အိၣ်ဘှံးအနံၤန့ၣ် ဆါဝဲ လၢပှၤယူဒၤဖိ, ဒီး လၢယရူၤၡလ့ၣ် အပူၤလီၤ. 17 ဒီးယဂ့ၢ်လိာ်ဘှီလိာ် ဒီးယူဒၤ အပှၤအိၣ်ဖျဲၣ် အပဒိၣ်တဖၣ်, ဒီးယစံးဘၣ်အီၤ, တၢ်အၢအံၤ လၢသုမၤ, ဒီးမၤဘၣ်အၢ မုၢ်အိၣ်ဘှံးအနံၤန့ၣ် မ့ၢ်မနုၤတမံၤလဲၣ်. 18 သုပၢ်တဖၣ် မၤ ဒ်န့ၣ်ဒီး ပကစၢ် ဒုးဟဲဘၣ် ပှၤ ဒီးဝ့ၢ်အံၤ လၢတၢ်အၢအံၤ ခဲလၢာ် တမ့ၢ်ဘၣ်ဧါ. ဒီးသုဒုးဘၣ် အံၣ်စရ့လး လၢတၢ်သးထီၣ် အါထီၣ် လၢတၢ်မၤဘၣ်အၢ မုၢ်အိၣ်ဘှံးနံၤ အဃိလီၤ. 19 ဒီးတုၤ တၢ်ခံးလီၤဘၣ် ယရူၤၡလ့ၣ် အပဲတရီတဖၣ် လၢမုၢ်အိၣ်ဘှံးနံၤ တချုးဘၣ်ဒံးဘၣ်ဒီး, တၢ်မၤအသး လၢယမၤလိာ် လၢပှၤဘၣ်ကးတံာ်ဃာ်တြဲၤ, ဒီးယမၤလိာ် လၢပှၤအသု တအိးထီၣ်ဘၣ်အီၤ တုၤလီၤ လၢမုၢ်အိၣ်ဘှံးနံၤ ပူၤကွံာ်န့ၣ်လီၤ. ဒီးယပာ် ပှၤ လၢယခ့ယပှၤ တနီၤ ဖဲပဲတရီတဖၣ်န့ၣ်, ဒ်သိး ပှၤအသု တဟဲစိာ်နုာ် တၢ်ဝံတၢ်ယိး လၢမုၢ်အိၣ်ဘှံးနံၤ တဂ့ၤလီၤ. 20 ဒီးပှၤကၤတၢ်ဖိ, ဒီးပှၤဆါတၢ်ကၤတၢ် အကလုာ်ကလုာ်တဖၣ်န့ၣ် မံဝဲ လၢယရူၤၡလ့ၣ် လၢခိ တဘျီခံဘျီလီၤ. 21 ဒီးယအုၣ်ယသး ထီဒါအီၤ, ဒီးယစံးဘၣ်အီၤ, သုမံ လၢတၢ်ခိၣ်ဒူ အဃၢၤန့ၣ်မ့ၢ် အဘၣ်မနုၤလဲၣ်. သုမ့ၢ်မၤကဒီး တဘျီဒီး, ယကပာ်ယစု လၢသုလိၤလီၤ. လၢအဆၢ အကတီၢ် လံၤလံၤန့ၣ် တဟဲလၢၤဘၣ် လၢမုၢ်အိၣ်ဘှံးအနံၤဘၣ်. 22 ဒီးယမၤလိာ် ပှၤလ့ၤဝံဖိ လၢအကမၤကဆှီအသး, ဒီး ဟဲပၢၤ ပဲတရီတဖၣ်န့ၣ် ဒ်သိး အကမၤစီဆှံ မုၢ်အိၣ်ဘှံးအနံၤလီၤ. ယကစၢ်ဧၢ, သ့ၣ်နီၣ်ထီၣ်က့ၤ ယၤ လၢတၢ်အံၤ အဃိ စ့ၢ်ကီး, ဒီးမၤပူၤမၤဖျဲးယၤ ဒ်နဘျုးဒိၣ်နဖှိၣ်အါ အသိးန့ၣ် တက့ၢ်. 23 တၢ် လၢမုၢ်နံၤတဖၣ်န့ၣ် ယထံၣ်ဘၣ် စ့ၢ်ကီး ပှၤယူဒၤဖိ လၢအန့ၢ်မါ လၢပှၤအၤစဒိးဖိ, လၢပှၤဧၣ်မိၣ်ဖိ, လၢပှၤမိၤအးဖိလီၤ. 24 ဒီးအဖိ ကတိၤတၢ် တဝာ် လၢပှၤအးစဒိးဖိ အကျိာ်, ဒီးကတိၤတၢ် လၢယူဒၤ အကျိာ် တသ့ဘၣ်. ကတိၤ ဒ်ပှၤတကလုာ် အကျိာ်, ပှၤတကလုာ် အကျိာ် အသိးန့ၣ်လီၤ. 25 ဒီးယဂ့ၢ်လိာ်ဘှီလိာ် ဒီးအီၤ, ဒီးယဒုၣ်ဒွဲၣ်အီၤ, ဒီးယတီၢ် တနီၤ, ဒီးယထဲးကွံာ် အခိၣ်သူ, ဒီးဒုးဆိၣ်အီၤ လၢယွၤအမဲာ်ညါ လၢသုသု တဟ့ၣ် သုဖိမုၣ် လၢအဖိခွါ တဂ့ၤ, ဒီးသုသု တဟံးန့ၢ် အဖိမုၣ် လၢသုဖိခွါ အဂီၢ်, ဒီးသုဂီၢ်ဒၣ်သုဝဲ တဂ့ၤလီၤ. 26 အံၣ်စရ့လး အစီၤပၤ စီၤၡလိၤမိၤ မၤကမၣ်တၢ် လၢတၢ်န့ၣ်တဖၣ်, တမ့ၢ်ဘၣ်ဧါ. ဒီး လၢပှၤအါကလုာ် အကျါန့ၣ် စီၤပၤ ဒ်အဝဲဒၣ် အသိး လၢအကစၢ် အဲၣ်အီၤ, ဒီးပာ်အီၤ လၢစီၤပၤ လၢအံၣ်စရ့လး ခဲလၢာ် အဖီခိၣ်န့ၣ် တအိၣ်ဘၣ် နီတဂၤဘၣ်. ဘၣ်ဆၣ်ဒီး ပှၤတခီဘီမုၢ်ဖိ အဖိမုၣ် ဒုးမၤကမၣ်အီၤလီၤ. 27 ဒီးပကဒိကနၣ် သုကလုၢ် ဒ်သိး ပကမၤ တၢ်အၢဖးဒိၣ်အံၤ, ဒီးန့ၢ်မါ လၢပှၤတခီဘီမုၢ်ဖိ သတးဒီး, မၤကမၣ်ဘၣ် ပကစၢ် စ့ၢ်ကီးဧါ. 28 ဒီးစီၤယဟိယဒါ အဖိခွါတဂၤ, ပှၤလုၢ်တၢ်အဒိၣ် စီၤအ့လယၤၡံာ် အဖိခွါန့ၣ်မ့ၢ် ပှၤဃိရာ်ဖိ စီၤစၤနဘၤလး အမာ်လီၤ. ဒီးယဟီထီၣ်ကွံာ်အီၤ လၢယအိၣ်လီၤ. 29 မ့ၢ်အမၤဘၣ်အၢ ပှၤလုၢ်တၢ်အဒိၣ် အလီၢ်, ဒီးတၢ်အၢၣ်လီၤအီလီၤ ဘၣ်ဃးဒီး ပှၤလုၢ်တၢ်အဒိၣ်, ဒီးပှၤလ့ၤဝံဖိ သတးဒီး, ယကစၢ်ဧၢ, သ့ၣ်နီၣ်ထီၣ်က့ၤ အီၤ တက့ၢ်. 30 ဒီးယမၤပူၤဖျဲးအီၤ ဒီး ကယဲၢ် ပှၤတခီဘီမုၢ်ဖိ, ဒီးယပာ် တၢ်ကွၢ်က့ၤ တတီၤတတီၤ ဘၣ်ဃးဒီး ပှၤလုၢ်တၢ်အဒိၣ် ဒီးပှၤလ့ၤဝံဖိ, တဂၤ လၢအတၢ်မၤဒၣ်ဝဲ, တဂၤ လၢအတၢ်မၤဒၣ်ဝဲန့ၣ်, 31 ဒီး လၢသ့ၣ်မုၣ် ဘၣ်ဃးဒီး တၢ်လုၢ် တၢ်ပာ် လၢအဆၢအကတီၢ်တဖၣ် အဂီၢ် ဒီး လၢတၤသၣ်ဆိ အဂီၢ်လီၤ. ယကစၢ်ဧၢ, သ့ၣ်နီၣ်ထီၣ်က့ၤ ယၤ လၢတၢ်ဂ့ၤ အဂီၢ် တက့ၢ်.